text:
LETTER
>> Sunday, April 27, 2008
Pannakidangadang para ti nailian a demokrasya
Maysa a nalabaga a kablaaw kadakayo amin manipud iti Cordillera Peoples' Democratic Front! Kasta met nga ipadanon ti CPDF ti pammadayaw kadagiti umili ken opisyales ti Licuan-Baay partikular iti Poblacion, ken ti organisasyon a Baay-Licuan Takderan Omnu a Kalintegan (BALITOK) iti panag-host yo iti maika-24th a selebrasyon ti Cordillera Day.
Naimpanawenan ti tema ti Cordillera Day 2008 a Labanan ti Panagraut dagiti Minas ken Terorismo ti Estado.
Agarup 61% ti kabuklan nga erya ti intero a rehiyon tayo ket isalsalda ni Gloria Arroyo kadagiti dadakkel a kompanya ti minas, a kas met la ti ar-aramiden na iti dadduma pay a paset ti Pilipinas. Nasikap ti rehimen Arroyo ken dagiti dadakkel a kompanya ti minas nga agaramat kadagiti narurugit a taktika, panangallilaw, panagsuitik, ken panagpasuksok tapno banniitan ti umili.
Mangiwarsi da ti sangkabassit a pondo kasukat ti dagdaga tayo a ginasut a tawen a nangbibiag kadagiti kaapuan ken adu a kaputotan. Agusar da kadagiti lokal nga opisyales ken kakailian a propesyonal a mangpaamo iti rikna ti umili ken mangpangudel iti takder a mangsalaknib kadagiti ansestral a daga ken kinabaknang.
Makitulag ken makisosyo da kadagiti sumagmamano a babaknang ti ili babaen iti "Memorandum of Agreement" tapno makaserrek da iti ansestral a daga. Pagparangen da a ti minas ket mangisangpet ti panagdur-as ken panggedan, idinto a napaneknekan iti kapadasan ti Lepanto Mines ken dadduma pay a minas iti Benguet a sumagmamano laengen ti kasapulan a minero gapu ta makina ti agminas, ken dakkel a didigra ti ipaay ti polusyon ti minas kas iti mapaspasamak iti Mankayan ken dadduma pay a komunidad ken naperdi a taltalon iti abay ti Abra River.
Ti Licuan-Baay ket gandat a serreken ti Olympus Pacific Minerals, maysa a kompanya a kukua ti ganggannaet a Canada, kakumplot ti Abra Mining & Industrial Company (AMIC) ken Jabel Mining. Gapu iti proteksyon ti mersenaryo nga 41st IB ken 503rd Infantry Brigade kadagitoy a minas, napangas da a sumsumrek uray iti sango ti napinget nga oposisyon ti umili. Iti boundary ti Abra, Mountain Province, ken Ilocos Sur wenno AMPIS erya, agkatkatay a sumrek ti Phelps Dodge, maysa kadagiti kadakkelan a kompanya ti minas ti imperyalismo nga US. Gandat pay ti Phelps Dodge nga ag-explorasyon iti uneg ti ansestral a daga ti Balatoc ken Guinaang, Pasil.
Sumsumrek met ti Wolfland Resources iti ansestral land ti tribu a Guilayon, Tabuk. Ken dadduma pay a nakawaras iti nadumaduma a lugar ti rehiyon. Gastosen dagitoy a kompanya ti uray inggana 40% ti iserrek da nga inisyal a kapital para iti nadumaduma a taktika ken maniobra tapno laeng allukoyen, allilawen ken alaen ti pammalubos wenno "free and prior informed consent" ti umili! Nalaka da ngamin a subboten to ti gastos da babaen iti binilbilyon a ganansya apaman a malukatan dagiti minas.
Kakuyog dagiti minas ti panangibulos ti rehimen Arroyo ti adu a mersenaryo a tropa ti AFP/PNP, panagrekrut iti CAFGU, ken panangimula iti adu a sipsip. Ti Cordillera ken Ilocos ket paset ti saklaw ti napeklan a 5th Infantry Division. Kakadlaw a dagiti luglugar a target a maminas ti nakaibukbokan dagiti adu a tropa ti AFP ken PNP. Kanayon a kagiddan ti militar dagiti proyekto a sumrek kadagiti ili tayo. Adda ti 41st IB ken 50th IB a yunit ti 503rd Brigade iti Abra ken Ilocos ; adda ti 54th IB ken paset ti 77th IB a yunit ti 502nd Brigade iti Mountain Province, Ifugao ken Northern Benguet; ken adda ti 45th IB, 21st IB ken 77th IB a yunit ti 501st Brigade iti Kalinga ken Apayao.
Itay laeng nabiit, manipud March 2 inggana April 12, nangisayangkat ti 5th ID iti maysa a naulpit nga operasyon a nangtarget iti makunkuna nga "AMPIS Complex" a sakup dagiti sumaganad: Pananuman, Tubtuba, Beew, Alangtin ken Dilong iti Tubo; Lamag, Bab-asig, Patiakan iti Quirino; ken Dandanac, Tamboan iti Besao.
Sangagabsuon a tropa ti naibulos. Nagaramat da ti heligunships nga MG-520 ken fighter planes nga F5 ken OV-10 a nangitinnag iti nasurok 95 a bomba a 250 lbs ken 500 lbs iti nagsasaruno nga aldaw. Kagiddan daytoy ti awan sarday a panagbombomba iti kabambantayan babaen iti 60 mm ken 81 mm mortar ken 105 mm howitzer a kanyon a naipwesto iti uneg mismo ti sityo Pananuman. Awan kaes-eskan a binusbos ti militar ti minilmilyon a piso a bomba ken bala ngem awan ti natamaan da malaksid iti kakaisuna a "Ka Labaw" ni Lakay Lay-ab.
Iti bangir na, nabaelan dagiti natataer a komander ken mannakigubat ti New People's Army a sanguen dagitoy nga atake ti kabusor gapu iti kinahusto ken kinalinteg ti rebolusyon ken awan kupas a suporta dagiti umili a pagserserbian da. Awan nagmamaayan ti superyor a pwersa, armas, ken treyning ti militar iti sango ti mas superyor a panangaramat ti NPA iti umannatup a taktika ken teknika ti gerilya a pannakigubat ken ti nairut a silpo ti umili ken ti NPA.
Ti ambisyoso a gandat ti militar a mangparmek iti 17 a larangan a gerilya iti Pilipinas iti tallo laeng a bulan manipud Enero inggana Marso 2008 ket napaay ken awan nagmamaayan na. Uray ti dua a larangan nga ipangpangas na a naparmek ditoy rehiyon tayo ket awan kinaagpayso na.
Ti dangadang laban iti Chico Dams ken iti Cellophil Resources Corporation idi panawen ti diktador a Marcos ket napnuan kadagiti naimbalitokan nga adal. Nagballigi dagitoy a dangadang ti umili gapu ta adda dagiti soldados da – ti New People's Army – a nangpaay kadagiti karurungsotan nga atake dagiti pwersa militar ti agar-ari a dasig ken ti amo da nga imperyalista. Awan nagmamaayan ti imbaon ni Marcos a Presidential Guard Batallion a manggwardya iti Cellophil gapu iti determinado a panangsupyat ti umili ti Abra ken kabangibang na a probinsya. Kasta met idiay Mountain Province ken Kalinga, awan ti nagbanagan ti imbulos ni diktador Marcos ken dagiti berdugo nga heneral na a Phillippine Constabulary nga idadauluan idi ni Hen. Fidel Ramos a manggwardya iti NPC ken dagiti nagsasaruno a yunit ti militar.
Uray ti nagkombina nga MBLT 6, 1st GHQ ken 54th Battalions a nangiwayat iti Oplan Chumanchill, kaunaan a pigsa-brigada nga operasyon ditoy Cordillera tapno parmeken ti dumaldalluyon a protesta ken oposisyon laban iti Chico Dams ket awan naaramidan na iti pursigido a tignay dagiti umili ti Bontoc ken Kalinga, kaabay ti NPA.
Kabaliktad daytoy ti napasamak iti Ambuklao ken Binga dams idi 1950s idiay Benguet no sadino nga awan pay ti NPA idi a panawen. Gapu ta awan ti armado a pannakidangadang ti umili, nalayos ti dagdaga dagiti kakailian tayo nga Ibaloy.
Nasuroken a 50 tawen ti napalabas, ngem inggana itatta, saan pay laeng a nabaybayadan dagiti dagdaga da.
Iti daytoy a gundaway, ipadanon tayo kadagiti kameng ti AFP, PNP, CAFGU, ken BIN nga adda nga agdengdengngeg dita ig-igid – iti panagpausar yo kas naranggas nga instrumento ti estado, dakayo ti mangtuktukod iti pannakaitantan ti pannakarippuog ti turay ni GMA. Dakayo ti kangrunaan nga instrumento na iti ranggas ken pannakalabsing dagiti karbengan-tao. Adda kadi dayaw ti panagserbi iti naulpit a rehimen – mangpatpatay kadagiti rumbeng a protektaran na ken agserserbi iti turay a mangraraut iti ili tayo?
Nadayaw kadi ti mangtraydor iti mismo a kadasig na, iti naruay a masa a naggapuan na? Nadayaw kadi ti maisubsubo kayo iti labanan bayat nga adda dagiti heneral yo a bumakbaknang iti panagkurakot ken panagkusit uray iti pondo a pang-operasyon ken ramit pangkombat yo? Bayat nga agbisbisin kayo no tiempo ti operasyon ken agtakaw kayo iti mula ken dinguen ti masa, adda met dagiti opisyales iti ngatuen yo nga agnamnam-ay iti biag da. Saan kayo a tuleng, bulsek, ken awanan puot kadagitoy a mapaspasamak. La ketdi tumakder kayo iti kinalinteg ken kinapudno ken makikaykaysa kayo iti umili, nalaklaka a marippuog ni Arroyo.
Ti agtutuon a krisis iti agdama – krisis iti gasolina, krisis iti bagas, krisis iti makan, krisis iti politika – kagiddan ti awan sarday ken awanan bain a panagtaktakaw iti binilbilyon a pondo ti umili – ket saan nga agsardeng agingga a di ta'y paksyaten ti turay ti rehimen nga US-Arroyo ken ti kabuklan a mala-kolonyal ken mala-pyudal a sistema iti Pilipinas. Saan nga umanay ti people power ken adda patingga ti ligal a panagtignay.
Agasem ti nasurok 800 a saan nga armado a sibiliyan, aktibista a kameng ken lider dagiti ligal nga organisasyon a pintatpatay dagiti berdugo a death squad na! Malaksid pay kadagiti nadukot ken saanen a mabirokan, ken rinibribu a biktima ti amin a klase ti kinaranggas. Adun dagiti martir, adu unayen ti abuso ken panangparigat. Saan tayo nga urayen a kumaro pay. Saan tayo nga urayen a dumanon ti kabusor iti paraangan sakbay nga agtignay.
Saan tayo nga urayen nga adda matay a kailian, kabsat, wenno annak tayo sakbay a lumaban. Rumbeng nga ibelleng ken iwaksi tayo ti panagkampante ken panagduadua, ti petiburges a panagrelax-relax, ti aglaladut ken agalla-alla a panagtignay, ken ti legalismo nga agpapaigalut iti uneg ti komportable ken akikid nga opisina. Ita ti panawen ti rebolusyon!
Kasla agmauyong nga aso ti rehimen nga US-Arroyo iti kinairteng ken kinarungsot ti Oplan Bantay Laya 2 a nakapaturong saan laeng nga iti rebolusyonaryo a tignayan no di ket uray kadagiti legal ken progresibo a puersa. Inartapan ti rehimen Arroyo ti kinadakes ken kinaranggas dagiti napalabas nga aso-aso a rehimen.
Kakailian ken kapadak a Cordilleran, saan tayo ipalubos ti kontra-umili ken kontra-pagilian a rehimen Arroyo a mangguyod kadagiti annak tayo a pagbalinen da a CAFGU, AFP, PNP, CPLA, BIN, CI, wenno sipsip a panglaban ken pangpatay kadatayo. Ketdi, allukoyen ken wayaan tayo dagiti annak tayo a tumipon iti NPA ken tumipon kadagiti pannakidangadang a mangitantandudo iti pudno a demokrasya ken bukod-a-panangikeddeng ditoy Kordilyera ken intero a sangapagilian – daytoy ti natan-ok a dalan a rumbeng a suroten ti agdama ken sumarsaruno pay a kaputotan.
Fetad! ti panawagan tayo iti rehiyon Cordillera ken Ilocos – labanan ti Oplan Bantay Laya 2.
Di tayo lipatan a ti kombinasyon ti tuloy-tuloy a rebolusyonaryo nga armado ken pangmasa a pannakidangadang ti nangpasardeng iti Chico dams ken ti Cellophil. Isu met laeng ti inar-aramat tayo tapno labanen dagiti simmarsaruno a nangingisit a gandat ken aramid ti reaksyonaryo a gobyerno ken dagiti pagserserbian na a dadakkel nga apo't daga, komprador burgesya ken imperyalista nga ibusen ti kinabaknang ken dadaelen ti Kordilyera.
Simon "Ka Filiw" Naogsan
Tagapagsarita
Cordillera People’s Democratic Front


c: text/html

text:
Martin Luther
Ni Martin Luther (Nobiembre 10, 1483–Pebrero 18, 1546) ket maysa a teologo nga Aleman, maysa nga Augustiniano a monghe, ken maysa nga eklesiastiko a repormista. Dagiti pannursurona ti nangtignay iti Protestante a Repormasion ken nanggubuay kadagiti doktrina ken kultura dagiti tradision a Luteranismo ken Protestantismo. Ti awag ni Luther iti Simbaan a panagsubli kadagiti pannursuro ti Biblia ti nangitunda iti pannakabukel dagiti baro a tradision iti uneg ti Kristianidad ken iti Repormasion a Katoliko, ti pasungbat ti Romano Katoliko kadagitoy a tignay.
Dagiti kontribusion ni Luther iti Lumaud a sibilisasion ket nasursurok pay ngem iti biag ti Simbaan a Kristiano. Dagiti patarusna ti Biblia ti nangirubuat iti pannakabukel ti maysa nga alagaden a bersion iti pagsasao nga Aleman, ken nakanayon iti sumagmamano a prinsipio iti arte ti panagipatarus. Dagiti met himno ni Luther ti nanginspirar iti pannakabukel ti kongregasional a panagkanta iti Kristianidad. Ti panangasawana idi Hunio 13, 1525 ken ni Katharina von Bora, maysa a madre a nangitandudo met iti Protestantismo, ti nangirugi met iti tignay ti klerikal a panagasawa iti uneg ti adu a tradision a Kristiano.
Dagiti silpo ti ruar[urnosen | urnosen ti taudan]
{{DEFAULTSORT:Luther, Martin}

robotstxt: allowed

filter: keep


text:
MusicBrainz
Ti MusicBrainz ket proyekto a mangigandat nga agpartuat ti database ti silulukat a linaon iti musika. Daytoy ket kapada ti proyecto ti freedb, napundar daytoy tapno mangsungbat kadagiti panangigawid a naikabil iti CDDB. Nupay kasta, ti MusicBrainz ket nagpadakkelen kadagiti gandatna a mangabot ti las-ud ti pagipenpenan ti metadata ti compact disc tapno agbalin a naestruktura a silulukat nga online a database para iti musika.[2][3]
Ti MusicBrainz ket mangala kadagiti pakaammo a maipanggep kadagiti artista, dagiti nairekord nga obrada, ken dagiti pannakaikabagian a nagbaetan kaniada. Dagiti nairehistro a naikabkabil ket saan a basbassit a mangala iti titulo ti album, dagiti titulo dagiti tokar, ken ti kaatiddog ti tunggal maysa a ktokar. Dagitoy a maikabkabil ket tinartaripato babaen dagiti boluntario nga editor a mangsursurot kadagiti insursurat ti komunidad nga alagaden ti estilo. Dagiti nairehistro nga obra ket makanayon pay a mangipenpen ti pakaammo a maipanggep ti petsa a pannakaipablaak ken pagilian, ti ID ti CD , arte nga akklub, akostiko a lemma ti ramay, testo a notasion ti nawaya a porma ken dadduma pay a metadata. Manipud idi 6 Pebrero 2014, ti MusicBrainz ket naglaonen ti pakaammo kadagiti agarup a 820,000 nga artista, 1.2 a riwriw a pablaak, ken 13.1 ma riwriw a rehistro.[4]
Dagiti nagibasaran[urnosen | urnosen ti taudan]
- ^ "Musicbrainz.org Site Info". Alexa Internet. Naala idi 2014-04-01.
- ^ Highfield, Ashley. "Keynote speech given at IEA Future Of Broadcasting Conference", BBC Press Office, 2007-06-27. Naala idi 2008-02-11.
- ^ Swartz, A. (2002). "MusicBrainz: A semantic Web service" (PDF). IEEE Intelligent Systems. 17: 76–77. doi:10.1109/5254.988466.
- ^ "Database Statistics". MusicBrainz. Naala idi 2014-02-06.
Dagiti silpo ti ruar[urnosen | urnosen ti taudan]
Midia a mainaig iti MusicBrainz iti Wikimedia Commons
- musicbrainz.org — Opisial a sitio
- - Pakaammo ti BBC a maipanggep ti Musicbraiz


text:
Algoritmo
Iti matematika ken siensia ti kompiuter, ti maysa nga algoritmo (i/ˈælɡərɪðəm/ AL-gə-ri-dhəm) ket isu ti nagsasaruno a pamay-anipara iti panagpattapatta. Dagiti algoritmo ket inus-usar para kadagiti panagpattapatta, panagproseso ti datos, ken automado a panagrason.
Ti maysa nga algoritmo ket maysa nga makabanag a pamay-an a maiyebkas a kas listaan a mapatinggaan[1] kadagiti nasayaat a naipalawag a pangibagbagaan[2] para iti panagpattapatta iti annong.[3] Mangrugi manipud ti panangirugian a kasasaad ken ti umuna a maikabil (mabalin nga awan linaon),[4] dagitoy a pangibagbagaan ket mangipalawag ti panagpattapatta, a no matungpal, ket dumagos babaen ti mapatinggaan [5] a bilang kadagiti nasayaat a naipalawag nga agsasaruno a kasasaad, a kanungpalan nga agpataud ti "maiparuar"[6] ken agpatingga iti kanungpalan a kasasaad ti pagpatinggaan. Ti panagdaliasat manipud ti maysa a kasasaad iti sumaruno ket saan a nasken a deterministiko; adda met dagiti algoritmo, a naamammuan a kas dagiti pugto nga algoritmo, a manginayon ti pugto a maikabil.[7]
Urayno ti algorismo ni al-Khwārizmī ket maibagbaga kadagiti alagaden iti panagaramid ti aritmetiko nga agus-usar kadagiti Hindu-Arabiko a numeral ken ti sistematiko a pakailawlawagan ti linear ken dagiti kuadratiko nga ekuasion, ti pirgis a pormalisasion ti agbalinto a timoderno nga algoritmo ket nangrugi kadagiti panangipadas a mangsolbar ti Entscheidungsproblem (ti "problema ti panangikeddeng") nga insingasing babaen ni David Hilbert idi 1928. Dagiti simmaruno a pormalisasion ket naikuadro idi a kas dagiti panangipadas a mangipalawag ti "mapataudan a pannakaipattapatta"[8] wenno "mapataudan apamay-an";[9] dagita a pormalisasion ket nangiraman kadagiti Gödel–Herbrand–Kleene a panagsumro manen nga annong idi 1930, 1934 ken 1935, lambda kalkulo ni Alonzo Church idi 1936, "Pormulasion 1" ni Emil Post idi 1936, ken dagiti Turing a makina ni Alan Turing idi 1936–7 ken 1939. Ti panangited ti pormal a panangipalawag kadagiti algoritmo, a maipada iti intuitibo a pagarup, ket agtultuloy a kumarit a problema.[10]
Dagiti nota[urnosen | urnosen ti taudan]
- ^ "Ti aniaman a klasikal a matematikal nga algoritmo, kas pagarigan, ket mabalin a maipalawag iti mapatinggaan a bilang dagit iInggles a balikas" (Rogers 1987:2).
- ^ Ti nasayaat a naipalawag a maipanggep iti ahente a mangitungpal ti algoritmo: "Adda met ti panagpattapatta nga ahente, kadawyan daytoy a maysa a tao, a mabalin a sumamay kadagiti pagbagbgaan ken mangtungpal kadagiti panagpattapatta" (Rogers 1987:2).
- ^ "ti maysa nga algoritmo ket maysa a pamay-an para iti panagpattapatta ti annong (a maipanggep ti napili a notasion para kadagiti sibubukel a numero) ... daytoy a pannakaipatingga (kadagiti numerikal nga annong) ket pakairesultaan iti kaawan ti pannakapukaw iti kinasapasap", (Rogers 1987:1).
- ^ "Ti maysa nga algoritmo ket addaan ti sero wenno ad-adu a naikabkabil, kasla kadagiti kaadu nga immuna a naited iti daytoy sakbay a mangrugi ti algoritmo" (Knuth 1973:5).
- ^ "Ti pamay-an anga adda amin kadagiti panangilasin ti maysa nga algoritmo malaksid a mabalin nga awan ti kinapatingga ket mabalin a matawagan ti 'panagpattapatta a pamay-an'" (Knuth 1973:5).
- ^ "Ti maysa nga algoritmo ket addaan ti maysa wenno ad-adu a maiparuar, kasla dagit ikaadu a nainaganan a maikabagian kadagiti maikabil" (Knuth 1973:5).
- ^ No man wenno saan a ti proseso nga addan ti pugto nga akin-uneg a proseso (saan a mairaman ti maikabil) ket maysa nga algoritmo ket maisuppiatan. Ni Rogers ket nangibagbaga ti kapanunotanna a: "ti panagpattapatta ket matungpat iti diskreto a nasayata ti addangna a moda, nga awan ti panag-usar kadagiti agtultuloy a pamay-an wenno dagiti analogo nga aruaten. . . matungpalto a maikeddengan, nga awan ti panag-usar kadagiti pugto a pamay-an wenno dagiti aruaten, a kas ti, dado" Rogers 1987:2.
- ^ Ni Kleene 1943 iti Davis 1965:274
- ^ Ni Rosser 1939 iti Davis 1965:225
- ^ Moschovakis, Yiannis N. (2001). "Ania kadi ti algoritmo?". Iti Engquist, B.; Schmid, W. Mathematics Unlimited — 2001 ken ti labes. Springer. pp. 919–936 (Paset II). ISBN 9783540669135.
Dagiti silpo ti ruar[urnosen | urnosen ti taudan]
- Kitaen ti Algoritmo iti Proyekto ti Nawaya a Direktorio (Ingles)


text:
Problems to Address in Revitalizing Pangasinan Language
We are losing our language very fast. When we lost our native tongue, we also lost our knowledge, our thinking, culture, but most of all, our identity.
We, the Ilocanos had common problem with Pangasinenses in regards to brink extinction of native tongue. This open letter is to lay propositions to answer the imperative issues. If we work together, the better chances to get rid of these pervasive tribulations.
The most common problem is more and more kabaleyan address their native tongue as impediment. Others prevail such as, in school, student or pupil fined of one peso per word who caught speaking their native tongue. Second, commercial establishments prepare to approach customers in Tagalog. Third, teenagers contributed large slice in the obstruction of their parents’ language.
There should be massive information and dissemination to boost the awareness to speak our native tongue. Produce more books, magazine, comics, journals, newsletters, and newspapers written in Pangasinense. The language would be vanished if there were no dictionary, no literature, and no text of any kind.
In school, speaking in English or Filipino in class should be sternly enforce only inside classrooms and be optional in the hallways, library, grounds and other places. To decimate the freedom of speech and expression in the institution of knowledge is paradoxical.
Creating more laws to preside over commercial establishments let our native tongue spoken freely and or presenting a Pangasinense translation in every signage and advertisement.
Address the teenagers the love of native tongue by gathering them to seminars, symposia, and round-tables. Working with the community people on this matter really helps.
The realization comes only after the strong will. The key to getting a language rejuvenated is getting fresh age band of speakers.
As said, we, the Ilocanos had common problem with Pangasinenses in regards to brink extinction of native tongue. Working together to decline extinction, the more courage, sacrifices and efforts show.
This writing is most likely to share, as a writer, a cultural worker, a grandfather, a father in helping to address our common problems…
Monday, October 29, 2007
An Open Letter To KWF & DJGT Foundation
Problems to Address in Revitalizing Pangasinan Language
Thursday, October 25, 2007
WHITE LADY
Ti White Lady Iti Loakan Road
PASADO alas-onse iti agsapa idi kellaat lattan a nagiddep ti Texas Instrument Philippines Shuttle Bus # 808 iti asideg ti ruangan ti Voice of America iti Loakan Road, Baguio City. Minaneho ni Mang Teroy Dolormente, mekaniko ti Regga Transport, a contractor ti transportation dagiti empleado. Kagapgapumi a nangsukon kadagiti nagobertaym. Binilinnak ni Mang Teroy, (maintenance aide ti trabahok) a butingtingek ti makina. Linukatak a dagus ngem awan ti makitak a diperensiana. Dagiti laeng matami iti agsarsarita ken ni Mang Teroy. Masdaawak iti kinaulimek dagiti nasurok a sangapulo nga empleado a pasaheromi. Mabasak kadagiti rupada ti alliaw. Ania koma ti kabutengda nay? Idi lumabas ti sabali pay shuttle bus a minaneho ti supervisormi, ni Henry Barroga, nagsardeng iti sanguanan ti busmi ket nagdardarasen dagiti pasaherosmi nga immakar.
Nagsinnublatkami ken Mang Teroy a nangbutingting ti makina ngem saan latta nga agandar. Adu ti krudona. Di man la agsaiddek ti makina.
“Dinillawnatansa metten ti white lady?” inyarasaas ni Mang Teroy a mangap-apros kadagiti nadlawko a simgar a dutdot kadagiti kayumanggi a takiagna. Pasaray aprosanna pay ti ulona. Nagtugaw lattan iti sango ti manibela ket inkidemnan.
White Lady? Patiek iti kinaadda ti al-allia ngem saanda nga agdangran. Ti welwel a tao iti mangdangran ti padana met laeng a tao. Nupay adda dagiti espiritu wenno di katawtaw-an nga agpakita, saanda nga agdangran segun ti eksperiensak. Ngamin sadiay probinsia, iti Sitio La Loma, Brgy. San Antonio, Narvacan, Ilocos Sur, dua laeng a kinelleng ti baet ti kamposanto iti balaymi. Nagganas ti agdata iti rabaw ti panteon, pagpunganan ti sapatos ti krus santo idekuatro kabayatan iti panagbasa iti libro ti dandaniw wenno sarita wenno Bannawag a pangur-urayan iti panangiyawid kadagiti pastor a baka ken kalding. Lalo ket napariir ti kamposanto a pinayungan dagiti sumagmamano a duogan nga akasia. Uray iti rabii awan iti bubutengak, agar-arbis man wenno agbayakabak, kabus man wenno lenned, saanak a mabuteng a manglinteg iti uneg ti kamposanto no kasta a maamitanak a makitegged ken ni Puraw (daydi ex-brgy. chairman Nestor Comiso wenno iti amana, ni Tang Manoling). Santo maysa, no adda ti maitabon, pasaray tangdanannak no kua ni Mang Puring Caabay, ti sepulterero ken maysa a maestro kantero-karpintero, a kadua ti barona, ni Tonio Pugpog nga agtubtob iti panteon ken agikarton kadagiti tulang no saankami nga agaramid iti kabarbaro a panteon. Kasano koma a sumga ti bubutengak iti al-allia?
Ti bateria ti inasikasok. Winarwar, insubli sa pinairutan a nalaing. Kabarbaro daytoy ket dipay nalawasan. Kasano nga isu ti yan ti depekto ti lugan? Tinuktok iti open end wrench dagiti di rumbeng a tuktoken. Ngem naupayak laeng ta di man la nagsaiddek ti makina.
Tinaliawnak laeng ni Mang Teroy.
Ditoy aya ti pagparparangan ti white lady? Dinamagko iti nakapsut. Nagtung-ed laeng ni Mang Teroy, a sigud a driver-mechanic ti Philippine Rabbit Bus Line sakbay a nagtrabaho iti Regga. Agtallo a bulannan.
Bimmabaak iti bus. Awan ti matatao iti lugar. Natatayag dagiti agaasideg a pinuon ti saleng iti agsumbangir a deppa ti kalsada. Nalam-ek ti apiras ti angin. Nagbang-esak ket nagdakiwas dagiti matak. Pagtaudan dayta a banglo? Nangkettelak kadagiti atap a sabong iti aglawlaw, sinay-opko ida ngem saan a dagitoy ti pagtaudan ti banglo. Patalgedak a di nagtaud ti banglo kadagiti sabong ti marapait a naidarnap iti igid ti kalsada ken kadagiti sirok dagiti saleng.
Idi 1986, nagkaseraak iti Tañedo Apartment iti Naguilian Road. “Adda manen taxi a linuganan ti white lady iti Loakan Road,” kasta no kua ti saritaan dagiti taxi drayber nga umay agkape iti rabii iti tiendaan ti land ladyk. Beinte kuatro oras a silulukat ti tienda, ket maysa kadagiti serbidora idi ni Miss Yolanda Osana, nga idi agangay, ket ina dagiti saringit.
White Lady iti Loakan Road? Ti Loakan Road ket manipud iti main gate ti Camp John Hay agpaabagatan a manglasat kadagitoy a landmark: kamposanto dagiti unknown soldiers, Voice of America, EPZA, NFA, Texas Instrument, TESDA, Loakan Airport, PMA a sumalpot kadagiti minasan.
Medios. Masapul iti mediosna..
“Mangankayo kadagiti atang tapno saankayo a managbuteng kadagiti al-allia ken di katawtaw-an,” balakad man ni Apong Chelong a mangngagas. Ket nagbalinak a mannangan iti atang. No la ketdi kat-atang, masindian ken masusop ti sigarilio, makabul no di man masultop ti itlog, maitangguap ti naisingkil a sammigel. Psychologically speaking, wen, nakatulong iti dakkel iti pannangan ti atang. Ti buteng ket maysa laeng met a psychological aspect, maysa a nakangisngisit nga ulep a nangbalkot ti muging. Ti lakay a taga-Laoag City a sangaili iti lugarmi iti nangisuro kadakami a sakbay a piduten ti aniaman nga atang iti langalang, nasken a mangpirit iti daga sa isakmol tapno saan a mabalsan lalo no daytoy ket kat-atang la unay. Mangitugkel iti lansa wenno aniaman a landok iti daga (imuko, kumpay, padol) wenno mangipuruak iti sensilio. Nabalkot ti kinadatdatlag ti lubong, isu a patiem man wenno saan, awan iti dakesna no aramidem dagiti medios.
Sinubliak iti tool box. Nangalaak iti didos a lansa. Bimmabaak. Nangpiritak iti daga, insakmolko, ninutnot, tinilmon, naguyekak. Makaaprad! Iti nalukneng a daga, impalokko ti lansa babaen iti kanawan a tanganko. Nangipuruakak iti sensilio iti sango ti bus, kadagiti sikiganna ken iti likudna ken iti agsumbangir a kakaykaywan ti kalsada. Magagaranak a nagsubli iti uneg ti bus. Inswitchko. Inulit. Naminlima. Di latta agandar. Di man la nagsaiddek ti makina! Sayang daydiay trentay singko pesos a sensilio a bingayko pay ken ni Mang Art, ti security guard ti Regga, iti panangwashingmi iti dua a kotse itay bigbigat. Inggatangko la koman iti banana cue, nabsogkami pay!
“Ania ti orasen?” Tinaliawnak ni Mang Teroy.
“Pasado ala-unan.”
Pampanunotenna siguro a panagsusukon ken panagitulod manen kadagiti empleado a sumrek ken rumuar iti alas-tres iti malem. Adda ti pito a drayber kadagiti walo a bus, maysa nga L200 van ken maysa a pick-up a lugan ti Regga. Ngem no adda ti di sumrek a drayber wenno off-duty (broken time ti schedule), ni Mang Teroy wenno ti supervisor ti agmaneho. Trabahok met ti mangtsek-ap kadagiti pilid, break, krudo, dagiti amin a rumuar ken sumangpet a bus. Tulongak met ti washer no awanen iti trabahoek.
Intugawko metten ket inkidemko. Alas dies idi nangankami ken Mang Teroy ta agpadakami a nabannog ket kinnanmin ti balonmi. Binalinglingko dagiti pilid dagiti uppat a bus, ta bangir ti runot dagiti pilid, idinto ta nag-change oil ni Mang Teroy. Isu nga awan pay laeng ti bibisinanmi.
“Ania ti petsa ita?”
Tinaldiapak ti bassit a kalendario iti headboard. Pebrero 11, 1992. Imbagak.
“Iturogta pay. Agandarto met laeng.”
Kasano nga agandar ket dipay agungor no istarten?
Di iturog! Intugawko metten iti likudan ti drayber.
Nagkidemak. Apay a nagiddep ti bus? Agiddep aya ti makina nga awan ti gapuna? Inukrado ti mugingko a nagsapul iti sungbat. Eksperiensa laeng ti ammok maipapan iti makina. Iti lugarmi, katulongannak ni Tang Manoling Comiso, mekaniko, no kasta nga agistimar. Siak iti para warwar ken para isubli kadagiti makina. Isurona laeng ti aramidek.
Madamdama pay, saguyepyepennak metten. Naangotko manen ti banglo – ti karkarna a banglo itay. Tinaldiapak ni Mang Teroy ngem kasla awan iti maangotna? Inkidemko manen.
Napamulgatak iti taguob ti aso. Nagalingagak. Kasano nga adda agtaguob nga aso iti tengnga ti aldaw? Ken maysa, awan met ti balay iti kasalengan a sikigan ti kalsada? Tinaliawko ti sarming. Uray la limmabba ti ulok, simgarak ken nariknak a limnek ti butillogko idi nakakitaak iti babai a nakabestida iti puraw a nalayak ken nakatugaw iti eksakto a batog ti ridaw. Taltaliawen ti babai ti agdan. Pamudawen. Naabongan ti rupana iti nagsaplak iti abagana a buok. Kalalainganna katayagna. Ania ti ar-aramiden ti babai iti uneg ti bus? Kasano a limmugan a diak nadlawan? Kayatko a pagunian ni Mang Teroy a nakaprimera ti panagurokna ngem awan iti simngaw a timekko ta kasla ketdin natali ti dilak. Linidlidko dagiti matak. Sige, lidlid. Tinaliawko, ket nakitak ti babai a nakapuraw nga umul-ulog. Kinitak ti side mirror iti kanawanko: amaya, saan nga agdisso dagiti dapanna iti karuotan nga abaga kalsada! Nagpukaw iti likud ti bus. Tinaldiapak ti kanigid a side mirror ngem diakon nakita.
Dayta kadin ti white lady? Nainayad ken naimpusoan ti panangitanamitimko ti kararag a “Mamatiak” sako insaruno ti “Amami.”
Idi nagkalma ti riknak, nagin-inayadak a timmakder. Nakaprimera pay laeng nga agsangsang-at iti horse shoe shape iti Kennon Road iti panagurok ni Mang Teroy. Pinuligosko ti tulbek.
BROOOOOMM!!!
Nagkulagtit ni Mang Teroy a natarimbangon. Nagkiremkirem. Linidlidna dagiti matana.
“Siakon,” kunana, ket pinabesbesnan ti bus.
Iti parkinganmi iti Burnham Park, ngilngilangilandakami dagiti drayber idi bumabakami.
“Basta ngamin mabatoganyo ti kamposanto ken ti Voice of America, agbusinakayon!” Impasungad ti supervisormi. Dayta kano ti aramid dagiti drayber ken amin a makaammo iti white lady iti Loakan Road.
Idi dayta met laeng a malem, maudi nga aldaw ti nobena iti Our Lady Of Lourdes. Maysaak met a Marian devotee ket nangitugkelak iti kandela ken inkararagak ti white lady.
Inestoriak ken ni baket ti napasamakmi idi sumangpetak iti dagusmi iti old forestry compound.
Kuna ni baket, a maipagarup a taksi drayber kano ti nanggundaway iti pasaherona, rineyp ken pinatayna sana pinanawan ti bangkay sadiay a lugar. Isu a kaadduanna kadagiti taksi drayber iti malugluluganan. Ket iti rabii, mangliklik dagiti taksi iti Loakan Road wenno dagiti makaammo iti white lady ket magnada iti Camp 7 – Kennon Road.
Sadiay probinsia, awan la ti bubutngak iti al-allia. Ngem ditoy Baguio, napadasak iti simgar, limmabba ti ulona ken limnek ti butillogna. Kasla diak pay la patien ti napasamak! Lima nga aldawen ti napalabas ngem di pay la naikkat iti panunotko ti white lady iti Loakan Road.
Kalpasan iti makalawas a pannaka-white ladymi, naglusulosakon iti Regga Transport Contractors. Nasurok met a makatawen a nagtrabahoak manipud iti July 8, 1991 agingga iti Pebrero 20, 2002. Inawatkon ti nabayagen nga uyot ti Mt. Province Broadcasting Corporation a kas scriptwriter, translator ken copywriter. Ti “Ti White Lady Iti Loakan Road” ti kaunaan a horror script a sinuratko para iti drama program a “Dagiti Alliaw iti Kaltaang!!!” a naipatangatang kadagiti kalatakan a radio stations iti Northern Luzon: ti DZNS, Vigan City; DZPA, Bangued, Abra; DZWT, Baguio City; DWRV, Bayombong, Nueva Vizcaya, DZCV, Tuguegarao, Cagayan, ti catholic run radio station iti Alaminos, Pangasinan.
Agingga kadagitoy nga aldaw, dipay napukaw ti damag iti limmugan a white lady iti Loakan Road, lalo kadagiti saan nga agbusina a lumabas iti batog ti ruangan ti Voice of America ken iti kamposanto. No narabianka iti siudad ket agawidka iti Loakan wenno PMA wenno iti Kias area, dika masdaaw no ibaga ti taxi driver a manglikawkayo iti Camp 7. Dimon damagen no apay. Dimo ipapilit a manglintegkayo iti Loakan Road ta amangan no dinaka ilugan…
*Naipablaak iti BANNAWAG idi Nobiembre 6, 2006
Monday, October 08, 2007
Cordillera Autonomy
Naatap ti Autonomia Ti Cordillera
Salaysay ni Jaime M. Agpalo, Jr.
Autonomia ti Cordillera? Naiggananen. Petpetpetanen. Ngem gapu iti saan a nasayaat a panangiggem, napalusposan pay laeng. No billit koma koma, ket adda daydiay panawen a nairut unay ti petpet ket uray la agtulakak, ket adda met panawen a nalukay unay ket ditan iti pannakabulosna kadagiti dakulap. Apay a saan a nagballigi iti mamindua a daras a panagbobotos ti autonomia? Ta ania ngamin aya ti autonomia?
Manipud iti Seksion 8 Artikulo 10 iti Konstitusion ti Filipinas, nasken a maaddaan iti autonomia ti Cordillera ken ti Mindanao. Panagwaywayas ti kayat a sawen ti autonomia. Sadiay Mindanao, nagballigida a nanggun-od kadaytoy. Isu itan iti maawagan ti ARMM.
Daytoy a kalintegan ket inrupir dagiti taga-Mindanao ken Cordillera. Iti Cordillera, indauloan ni Father Condrado Balweg, a pangulo ti Cordillera Peoples Liberations Army (CPLA). Kimmappon iti New Peoples Army (NPA) ni Fr. Conrado Balweg idi sinupringna ti panggep idi ti administrasion ni Pres. Ferdinand Marcos a mangrames ti kabambantayan ti Cordillera babaen ti Cellophil Resources Corporation a nakabase iti Tayum, Abra. Idi pannakapadisi ti Marcos babaen iti peoples power, simmina ni Fr. Condrado Balweg iti CPP-NPA ket pinanaganna ti grupona iti Cordillera Peoples Liberation Army. Nakitulag ni Fr. Balweg ken ti CPLAna, ken ti Cordillera Bodong Association iti administrasion ni Pres. Corazon Aquino ket naaramid ti peace pact accord wenno “Sipat” sadiay Mt Data, Bauko, Mt. Province idi 1986. Tapno naan-anay iti panagkappia ti gobierno ken ti CPLA, nangaramid ti presidente iti Executive Order No. 220 idi July 15, 1987 ket naipasngay ti Cordillera Administrative Region (CAR) a mangisagana iti pannakaratipikana.
Tapno naan-anay a magun-od ti autonomia, nasken a maratipikaran daytoy babaen iti botos dagiti umili. Ngem iti namindua a daras a panagreperendum a napasamak idi Enero 30 1990 ken idi Marso 7, 1998, namindua met a nanabtuog ti arapaap. Timmayab ti billit nga addan iti dakulap. Iti kaudian a reperendum, ti laeng probinsia ti Ifugao iti nangayat itoy. Ta ania aya dagiti rasones no apay a saan a kayat ti kaadduan ti autonomia? Dagitoy dagiti sumagmamano a rason.
Politika. Maysanmaysa kadagiti mangimaton iti Cordillera Administrative Region (CAR) ket iluglugardan ti bagbagida (positioning themselves) a kas agessem nga agtakem kadagiti kangrunaan a takem iti Cordillera Autonomous Region. Nalipatandansa ti takemda ket ad-adda a ti bukodda nga interes ti impagnada. No dadduma, ti CAR ket nalipatanna payen ti akemna nga isu iti mangipagna koma ti pannakapataud ti autonomia ket nakibiang kadagiti internal nga issues kadagiti probinsia ken ti siudad ti Baguio. Saan pay laeng a naaramid ti autonomia, mariknan ti takder ken bilegda dagiti nagtakem (iti CAR) ket nalipatanda iti kinaadda iti agdama a mangimatmaton ti gobierno a kas kada kongresman, gobernador dagiti mamayor ken kokonsehales. Limmaksidda (overlap) ti poder ket napasamak ti dakkel nga alinuno ti dalluyon. Iti lohikana, kayat ngarud met dagiti agdama a nabotosan iti takem iti gobierno nga iturayan dagiti pabotosanto pay laeng a mangituray iti autonomia? Siempre, saan. Saluadan met dagiti nabotosan a politiko ti posision a petpetdan. Saanda a kayat met a paagaw dayta a takem. Ngarud, iti ababa a pannao, kadakkelan a lapped dagiti mangitagtag-ay manen iti mamitlon a daras ti kinaadda ti autonomia ket ti dagiti politiko a nabotosan ken agdama nga agtakem iti turay. No dagiti mangipagpagna manen iti maikatlo a gundaway a pannakaratipikar ti autoniomia ket iluglugarda manen ti bagida kadagiti nangangato a posision, dakkel la ketdi a lapped iti arapaapda dagiti agdama a politiko a nakatugawen ken nabotosan.
Ti posision ti CPLA a kas peacekeeping body. Namin-adun a daras ti troops movement ti CPLA ket pasaray mapasamak iti pannakibiangda iti police matter. Awan pay laeng ti autonomia, mariknan ti bilegda. Iti baet ti pannakitipon dagiti dadduma a kamengda iti armada ti pagilian (AFP), umad-adu latta met ti kameng daytoy ket saan payen nga agsususurot iti panggepda ta nagudua metten daytoy iti dua a paksion. Ti Balweg paksion ken ti Mailed Molina paksion. Saan laengen a ti nailian nga armada (AFP) ti maul-ulaw iti mapaspasamak no dipay ket dagiti umili ta saandan nga ammo no ania ti masurot ti pannakaipagna ti iti linak ken kappia iti sibubukel a Cordillera. Maulaw pay ti AFP no ania ken asino dagitoy a dua a paksion iti bigbigenda. Iti rigatna, nangipatakder dagitoy dua a paksion iti kampoda iti nadumaduma a paset ti Cordillera ken iti Baguio. Ania ti rason dagitoy a tropa ken kampo no adda met ti AFP?
Ti depinision ti Cordilleran. Nangaramid daytoy iti dakkel nga issue iti immuna nga Organic Act of 1990. Maysa daytoy a kangrunaan nga isyu a saan a nasungbatan iti immuna a ratipikasion. Ket daytoy ti maysa pay a kangrunaana rason no apay a saan a kinayat dagiti non-native of Cordillera ti autonomia. Ket iti Organic Act No. 8438 idi 1997, napagbalinen ti depinision ti Cordilleran a kas agindeg iti Cordillera, native man daytoy iti Cordillera ken saan basta agindeg daytoy. Ngem saan latta a naan-anay ti pannakapatung-ed dagiti non-native Cordilleran itoy a depinision gapu ta nariknanan iti arigengen ti depinision iti damo a pannakaiparang pay laeng daytoy.
Iti Siudad ti Baguio, babaen kadagiti dua a reperendum, saan a kayat ti kaadduan ti autonomia. Ket timmaud pay idi ti issue a saan koma a maibilang iti autonomia ti siudad agsipud ta maysan daytoy a chartered city wenno agwaywayas a siduad. Ti maysa a chartered city ket maysan nga autonomous wenno bukodna a bagi iti mangpataray. Ti chartered city, saanen a naipasidong daytoy iti probinsia, awanen iti probinsiana, ta agwaywayasen. Saan a kas kadagiti kaaduan a siudad ti pagilian, nga iti laksid iti kinasiudadda, addada pay laeng a nakalinong iti administrasion ti probinsia a yanda.
Nagadu dagiti dadakkel a corporation ken pasdek negosio iti Cordillera. Ket no maratipikaran ti autonomia, obligadon dagitoy nga agbayad iti buis direkta iti autonomia a saanen a kas iti sigud (wenno iti agdama) nga agbaybayad dagitoy a dadakkel a negosio iti buisda babaen headquartersda a nakabase iti Makati, Cavite, Clark ken Subic. Iti autonomia, saan a mapasamak daytoy. Ngarud, ti panagbalbaliw ti set-up kadakuada ket dakkel a banag ken rikut ket nalaklaka nga amang iti saan nga umayon ti autonomia ngem ti pannakadadael ti agdama a set-up. Ngarud, dagitoy a negosio ket saanda a taliawen ti autonomia no mapasamak kadkuada ti panagbalbaliw.
Kadagiti non-native Cordilleran, nga agnanaed idi pay la angged (time immemorial) iti sibubukel a Cordillera, narigat a mapagtung-ed dagitoy ta addaanda met iti bukod a takder ken prinsipio ken panirigan itoy a banag. Saanda la ketdi met kayat a matapiasan ti posisionda a nabayagen a sinalsaluadanda.
Ti leftist group. Saan a masasaan ityi kindakkel ti bilegda iti Cordillera. Ti impluensiada kadagiti umili marikna dayta. Saan nga umayon ti leftist group iti autonomia ta addaanda met iti bukod nga ideolohia nga iruprupir ken kangrunaanna, ti isisina daydi Fr. Balweg .
Sino aya iti mairanud ti autonomia? Saan a nalawag. Nasken a masungbatan pay nga umuna dagiti napapateg nga issues. Nasken a masolbar pay nga umuna dagiti nadakamat nga issues nga isu pay laeng ti issues kadagiti dua a naglabas a reperendum. Ketdi ti nalawag a maripar ket ti kinaadda dagiti sumagmamano nga aginteresado iti takem uray no saan pay laeng a naratipikaran. Agurayda koma pay met a, sakbay nga iposisionda ti bagbagida a mangidaulo. Sungbatanda koma pay dagiti kangrunaan nga issues sakbay nga ilugarda ti bagbagida ta no saan, agtagtagainepda laeng simumulagat.
Saanto nga agballligi ti ratipikasion ti autonomia iti maikatlo a gundaway agingga tumaud ken rumimbaw dagiti interes a para iti bukod laeng a bagi ken panggep. Uray ngata tinawen a mapasamak ti reprrendum, no awan iti sinseridad iti panagserbi, mapaay ket mapaayto latta iti ratipikasionna. ##
Monday, October 01, 2007
Two-face Fungus Lover
Reminiscing the past makes me smile. Smile adds life. I should say what happened was out of the ordinary.
Ordinarily, a teenager loves to court not only one but also two or more. The feeling to engage in this juvenile manner is what now a laughing matter. For that matter, I courted so many. Three girlfriends in a row are normal. Generally, of course, there are also those I feel something especial, like Myrna, Angelina and Mercedes. With them, I feel the meaning of love. Myrna comes from the other school while Angelina is my schoolmate. Mercedes is from the neighboring town, which I met during the Inter Catholic School Athletic Association. We are all in the higher level in the secondary. Although, there was no cellular phone or internet before, the means to express love is through letter particularly during special holidays. What was the disorder?
The disorder happens three days before the Valentine’s Day of 1977. I was then preparing cards for Myrna and Angelina in one of the bench in front of Narvacan Catholic School. After signing cards, somebody shouted that one of my friends is in trouble. The shout was so serious. The call intended for me. The need to help is necessary. Putting the two letters in order was in a hurry. Closed them immediately and run to the direction of my friend in trouble. After the problem is in proper order, I decided to go to the post office. I even wrote SWAK in the backside of the two envelopes. SWAK mean, Sealed, With A Kiss. Oh, it’s a day of fun!
Finally, the Valentine’s Day, and decided to visit Myrna in their house. But to my dismay, she was crying and said she never want to talk to me anymore. I don’t know why. My feeling hurts. But I have to move on. I still have two girlfriends. So, I immediately visit Angelina in their home. But Angie was also mad at me. She even curses me and threatens to hit me with a knife. Of course, I asked her what’s happening. But she cried, shouting at the top of her voice that she hates me. She even called me a two-face fungus lover. I don’t know why. What’s happening with these two girls? So what, I still have one girlfriend, right? But the puzzle still kept me thinking. A week passed by. When I met Angie in school and asked sincere talk to settle everything, she handed me the Valentine’s card supposed to be for Myrna. To my disappointment, I sent the wrong card!
Well, since then, I settled to myself, that I should love a one woman only. And that is Mercedes, and we engaged for 12 twelve years. When she left for Hong Kong to work as an overseas contract worker I lost communications with her. To bear my loneliness, I courted again another woman, Yolanda, now the mother of my four bangad children. #


text:
Saturday, January 1, 2011
DUA NGA EMPLEADO TI DA-LGU, NAGGIDDAN A NAGRETIRO
Cabugao, Ilocos Sur – Naggiddan a nagretiro da Mrs. Erlinda Aquino Baclig ken Mrs. Donata Sales Hilario idi Disiembre 31, 2010.
Ni Ma’am Linda, awagda kenkuana ket immuna a nagtrabaho iti Bureau of Agricultural Extension (BAEX), Departamento ti Agrikultura idi Oktubre 1, 1975 sadiay Sinait, Ilocos Sur ken naidestino iti Cabugao, Ilocos Sur idi 1983.
Iti pannakaipaulog ti Debolusion idi 1993, naital-o a kas Municipal Technologist agingga iti nagretiro iti 35 a tawenna iti serbisio. Nalpasna ti BS in Foods and Nutrition iti Centro Escolar University, Manila. 62 ti tawenna idi Enero 26 a panagkasangayna.
Nayasawa ken ni SPO4 Renato S. Baclig ken naparaburanda iti tallo nga annak a bin-ig a naballigi a propesional. Agnaedda iti Barangay Baclig, Cabugao, Ilocos Sur.
Nangrugi met a casual employee iti Bureau of Plant Industry (BPI), Departamento ti Agrikultura idi 1973 ni Ma’am Donata. Nalpasna ti BSA Major in Horticulture iti Central Luzon State University, City of Munoz, Nueva Ecija. 37 a tawenna met iti serbisio. Agkasangay iti tunggal 31 ti Disiembre ket nairana ti petsa ti panagkasangayna ti panagretirona iti serbisio.
Nayasawa ken ni Mr. Epifanio Alcausin Hilario, nagretiro met nga immuna a Municipal Technologist iti DA ken naparaburanda iti tallo nga annak a naballigi ti pinilida a propesion ken agnaedda a sangapamilia iti Barangay Refaro, San Juan, Ilocos Sur. # (Insurat ni Joed Sajonia)
Posted by Bayan ng Cabugao, Ilocos Sur at 10:03 AM 0 comments
Subscribe to: Posts (Atom)


text:
Thursday, December 30, 2010
PALARONG PAMASKO ’10, ESPONSOR TI LGU, DEP Ed, KEN PASDEK-NEGOSIO
Cabugao, Ilocos Sur (Disiembre 30, 2010)- Inikkan ti Gobierno Munisipal, Dep Ed Cabugao District ken nadumaduma a pasdek-negosio ti pakakumikoman dagiti agad-adal iti pannakaasa ti kabaelanda iti sports tapno agbalin a produktiboda iti atiddog a bakasionda iti panawen ti Paskua.
Dagiti napagsasalipan nga ay-ayam ket iti basketball, table tennis, badminton ken chess.
Sangapulo a teams ti nagsasalip ket dagitoy ti eskuela-elementaria iti Cabugao North Central School, Cabugao South Central School, Salapasap, Bungro, Salomague, Dardarat, Reppa-ac, Pug-os, Cuantacla, SADACNAM (Sabang, Daclapan, Namruangan), CMCS (Cael-layan, Maradodon, Catucdaan, Sisim), Turod, Pila ken Sagayaden.
Ni Mayor Ediboy S. Cobangbang, Jr. ti nangaramid ti ceremonial toss iti pormal a panangrugi ti 12 nga aldaw (Disiembre 19-31) a pay-ayam a nabansagan iti “Palarong Pamasko 2010” ken naangay iti Cabugao Cultural and Sports Complex.
Ti SADACNAM nga inesponsoran ti Cabugao Shell Station ti nangyalat ti kampeonato iti torneo, 1stRunner Up ti Turod Elementary School nga inesponsoran ti LG Drugstore , 2nd Runner Up ti Reppa-ac-Pug-os nga inesponsoran ti Cindy’s Bakeshop ken 3rd Runner-Up ti Salomague-Dardarat nga inesponsoran ti Namnama Trading.
Immawat dagiti uppat a kangrunaan a nangabak iti premio a cash a nakategoria manipud 9,000 agpababa iti 2,000 ket naangay ti awarding of prizes idi Rizal Day, Disiembre 30, 2010.
Naikkan met ti libre a uniporme, pagmerienda ken pagplete dagiti coaches ken nagay-ayam.
Dagiti sumaganad a pasdek-negosio ti nangesponsor pay ti pay-ayam: Kambal Lumber and Hardware, Vicky’s Pawnshop, Namnama Trading, Cindy’s Bakeshop, Maxx Ionized Alkaline Water, Bonicab Builders, Cabugo Shell Station, Marian’s Lechon Manok, LG Drugstore ken 5 Brothers Marketing.
Paset ti programa ti Gobierno Munisipal iti panangidaulo ni Mayor Ediboy ti pannakigamulo dagiti patron ti pay-ayam ken pannakaikintal ti pateg ti isports iti panunot dagiti agtutubo tapno maasada ken maparang-ay ti kaammuanda ken teknik ti naballigi nga umaayam a mangted pay iti nayon a panagtalek ti bagi ken kabaelanda a makikompetensia iti aniaman a tay-ak ti salip.# ( Source, Anaraa-ar, Nov.- Dec. 2010)
Posted by Bayan ng Cabugao, Ilocos Sur at 8:54 AM 0 comments
Saturday, December 25, 2010
PASKUA 2010, PAMILIA-LGU KEN DAGITI UMILI, NAKIPAGSELEBRAR
Cabugao, Ilocos Sur (Disiembre 23, 2010) – Naipamatmat ti kaipapanan ti Paskua kas iti ayat, nabuslon nga isem ken sagana, panangpabaro ken panangpatibker ti linnangen, sagsagut, ken nangayed a panagrambak.
Naaramid ti “Christmas Program” ti Gobierno Munisipal ti ili a Cabugao, Ilocos Sur idi Disiembre 23, 2010 a nagpartisiparan dagiti amin nga empleado ken agob-obra iti salinong ti LGU-Cabugao, ti sibubukel a kameng ti Sangguniang Bayan, opisiales ti nadumaduma nga opisina ken Ahensia ti Gobierno, Barangay Officials ti 33 a barangays, kamkameng ti NGO’s, sangaili manipud iti pribado a sektor ken umili ti Cabugao, Ilocos Sur.
Mismo nga iti sango ti Presidencia (Municipal Hall) ti nakaaramidan ti programa ti Paskua ken napattopattok ti nagplastaran dagiti agbuybuya kabayatan a sanguenda dagiti nabuslon a sagana.
Tunggal departamento ket adda naisaganada a pabuya a pangragsakda iti Paskua. Panagkanta wenno panagsala iti kaaduan a naipabuya.
Naaramid pay ti parlor games ket tunggal malpas a may-ayam ket maited dagiti sagut ken premio dagiti nakaigasat.
Kalpasan ti programa ken panangrabii, nagibunong da Mayor Ediboy ken Ma’am Jerlie a kapisi ti pusona iti sagut: napintas a bag a napunno ti kompleto a pag-“noche buenaan!” kadagiti nagatendar. # (Source, Anara-ar, Nov.-Dec. 2010)
Posted by Bayan ng Cabugao, Ilocos Sur at 1:58 PM 0 comments
DEMO-FARM TI HYBRID A MAIS, RUGIAN TI DA-LGU
Cabugao, Ilocos Sur (Disiembre 25, 2010)
KANAYNAYON ti panangparegta ti Gobierno Munisipal nga idauluan ni Mayor Ediboy S. Cobangbang, Jr. ti panagtakuat ti DA-LGU kadagiti naipanawen a maimula a mangnayon ti masapulan dagiti mannalon tapno maprobitsarda dagiti suksukayenda a daga.
Nangiyusuat ti DA-LGU nga idauluan ni Mrs. Zenaida S. Andrada, Municipal Agriculturist ti ili a Cabugao iti proyekto a panagmula ti hybrid a mais ket naikeddeng ti pangrugian a pagmulaan iti Sitio Balungabing, Barangay Turod-Patac, Cabugao, Ilocos Sur.
Aglawa iti 1,280 metro-kuadrado ti demo-farm ket iti guduana, 640 sq. meters ti pakaimulaan ti Pioneer Hybrid Yellow Corn a manamnama a pakaapitan ti 8-10 Tonelada kada ektaria a pagbasaran idinto ta iti sabali a guduana ket maimula ti kadawyan a klase ti mais ken gagangay a wagas ti panagmula ti mais ti mausar.
Daytoy a panagmula ti mais ket maisamira ti panagbasa (Farmers’ Field School) dagiti mangipatungpal a mannalon iti pakabuklan ti teknolohia kasta met nga adda pasetna nga IPM (Integrated Pest Management) ken maipakapet ti maadal iti tunggal addang a suroten. Ti kurikulum a maited ket naggapu iti Agricultural Training Institute (ATI) babaen iti panagiyadal da Mr. Nereo T. Daproza ken Mrs. Dionicia Seatriz, agpada a Municipal Technologist ti DA-LGU.
Iti kadagupan ti 45 a nagenrol, 35 ti nagtultuloy ken manamnama a makaturpos iti uppat a bulan (16 a lawas) a panagbasa. Lima nga oras ti maysa a sesion ti kada lawas.
Naikeddeng nga iti Abril 8, 2011 ti pannakaapitna.
Nangrugi met ti panagadal idi Disiembre 25, 2010 ken aggibus iti Abril 15, 2011 a pagturposan dagiti nagadal a mannalon.
Agtinnulong dagiti pannakabagi ti DA-Probinsial ken DA-ATI a mangmonitor ti nasao a demo-farm ket ibaklay met ti Gobierno Munisipal ti teknikal ken pinansial a kasapulan ti proyekto. # (Source, Anara-ar, Nov.-Dec. 2010)
Posted by Bayan ng Cabugao, Ilocos Sur at 1:57 PM 0 comments
Saturday, December 18, 2010
PANAGPIESTA TI BRGY. BACLIG, MAYOR EDIBOY KEN MA’AM JERLIE, NANGORONADA
Cabugao, Ilocos Sur (Disiembre 17, 2010) – Innem (6) nga aldaw a rinambakan ti Barangay Baclig ti panagpiestada manipud Disiembre 12-17, 2010. Naitampok kadagitoy nga aldaw dagiti aktibidadesda a kas iti basketball tournament, Miss Gay ( Dec. 15), Barangay Night (Dec. 16) ken SK Night (Dec.17).
Ti pannakakorona ti Mr. & Ms. Day Care 2010 ti naipangruna a paset ti panagrambak. Da Arjay Tapuro, Ari, ken Danielle Monicque Sevilla, Reyna dagiti napagasatan a nangrienda ti imatang ti tao kadayta a rabii.
Ni Mayor Ediboy ken ti kapisi ti pusona, Ma’am Jerlie Seguban-Cobangbang ti nangisaad ti korona da Arjay ken Reyna Danielle Monicque. Kimmablaaw ken dinayaw ni Mayor Ediboy ti natimpuyog, naragsak ken nabunga a panagpiesta ti barangay. Innayonna a napintas a pagulidanan daytoy a kinaurnos nga impakita dagiti Bacligeneans ti ili ti Cabugao.
Kagiddan itoy, pinagsapata ni Mayor Ediboy dagiti naisaad a Barangay Tanod, miembros ti Lupong Tagapamayapa, ken Baclig Senior Citizens ken Saranay Officers. Iti maudi nga aldaw ti piestada, naiwayat ti Feeding Program ken Operation Timbang kadagiti agtawen ti 6 nga agpababa nga ubbing.
Ti naballigi a panagrambakda ket indauluan ni Punong Barangay Ely S. Savella ket impeksa met ti Kapitan ti nalaus a panagyamanna kadagiti amin a timmaripnong iti panagpiestada. # (Source, Anara-ar Magazine, Nov. – Dec. 2010)
Posted by Bayan ng Cabugao, Ilocos Sur at 1:15 PM 0 comments
Thursday, December 16, 2010
IPM-Kasakalikasan joint programs with LGU launched
The Integrated Pest Management-Kasakalikasan, a program from the national government, recently established programs complementing with the Local Government Unit’s programs on agriculture.
Most noted program is the Farmer’s Field School on Corn Production held in Sitio Balungabing, Turod Patac which was launched last December 25, 2010. Thirty five farmer participants successfully completed the curriculum introduced by the Agricultural Training Institute primarily on Adragogy. It is the aim of this project to equip farmers from the said barangay with innovative technologies and know-how specifically on corn production.
Technology Demonstration projects are also in cooperation with IPM-Kasakalikasan like the Hybrid and Inbred Production of Rice established in Barangays Cuancabal, Pila and Pug-os in 2010 and in Barangays Namruangan and Bungro in 2011. Every demonstration site has five hectare clusters funded by the Department of Agriculture Regional Office while 10 one-hectare sites were funded by the LGU.
The IPM-Kasakalikasan program instills in the farmers the usage of organic pesticides although it affirms the utilization of chemicals only as a last resort.
Most noted program is the Farmer’s Field School on Corn Production held in Sitio Balungabing, Turod Patac which was launched last December 25, 2010. Thirty five farmer participants successfully completed the curriculum introduced by the Agricultural Training Institute primarily on Adragogy. It is the aim of this project to equip farmers from the said barangay with innovative technologies and know-how specifically on corn production.
Technology Demonstration projects are also in cooperation with IPM-Kasakalikasan like the Hybrid and Inbred Production of Rice established in Barangays Cuancabal, Pila and Pug-os in 2010 and in Barangays Namruangan and Bungro in 2011. Every demonstration site has five hectare clusters funded by the Department of Agriculture Regional Office while 10 one-hectare sites were funded by the LGU.
The IPM-Kasakalikasan program instills in the farmers the usage of organic pesticides although it affirms the utilization of chemicals only as a last resort.
Posted by Bayan ng Cabugao, Ilocos Sur at 3:17 PM 0 comments
Tuesday, December 14, 2010
ELEKSION TI ABC KEN SK PARA ITI 2010-2013, NAARAMID DITOY CABUGAO
Cabugao, Ilocos Sur – Iti nagsina a sesion ti Association of Barangay Captains (ABC) ken Sangguniang Kabataan Federation (SK) ket naaramid ti eleksion ti opisiales ti pederasionda.
Dagiti nabutosan nga agtakem para iti 2010-2013:
ABC: Presidente , Thaddeus Soller (Rizal); Bise Presidente, Edgardo Cobangbang, Sr. (Sabang); Auditor, Modesto Ronque (Aragan); ken walo (8) a Board of Directors: Danny Garcia, Dardarat; Mario Peralta, Nagsantaan; Virgilio Piros, Sagayaden; Inocencio Sadac, Turod; Charlie Siruno, Cacadiran; James Sera, Marga-ay; Edgardo Sonido, Turod-Patac; ken Valentin Tuyor, Jr., Bonifacio.
Iti sabali a bangir, naelektaran met dagiti opisiales ti pederasion ti SK ket dagiti sumaganad ti nabutosan: Presidente, Benazir Sarmiento, (Rizal); Bise Presidente, Arvin Jay Manauis (Bonifacio); Sekretario, Arjay Socias (Baclig); Tesorero, Princess Monique Feria (Turod); Auditor, Dyna Lae-Anne Sapon (Daclapan); Press Relation Officer, Jecchonias Alejandro (Sagayaden); Sgt. At Arms, Janvier Baclig (Salomague).
Da Brgy. Captain Thaddeus Soller ken SK Federation President Benazir Sarmiento ket makipasetda iti sesion kas kameng ti Sangguniang Bayan ti ili.
Naaramid ti panagsapata dagitoy nga opisiales agraman dagiti babaenda idi Disiembre 3 ken 7, 2010 babaen ti panamagsapata kadakuada ni Mayor Ediboy S. Cobangbang, Jr. # (Source, Anara-ar, Nov.-Dec. 2010)
Posted by Bayan ng Cabugao, Ilocos Sur at 1:01 PM 0 comments
Tuesday, December 7, 2010
MANGROVE PROJECT OF OISCA AT BRGY. DARDARAT, CABUGAO
Cabugao, Ilocos Sur (December 7, 2010) – The Overseas of International Service Cultural Academy or OISCA (a Japanese institution) established their linkage at Barangay Dardarat through then Brgy. Captain Alberto Solis in 1998 to put up a mangrove project at the shorelines of said barangay and neighboring Sabang and Salapasap.
These were materialized through the cooperation and efforts of barangay officials and residents as well. On December 5-6, 2010, the Japanese visited their mangrove project in Barangay Dardarat, Cabugao, Ilocos Sur. The Japanese Professors paid courtesy to Mayor Edgardo “Ediboy” S. Cobangbang, Jr. and informed the latter about their frequent visits to monitor and to add their mangrove plants in these barangays.
Mayor Ediboy warmly welcomed them. The Mayor has been also appreciated their endeavor because it is very vital in maintaining a balance marine environment in the area.
According to Brgy. Captain Danny Garcia of Barangay Dardarat, he supports the mangrove project. He commended also the assistance extended by the LGU-Cabugao and the OISCAN’s.
On the other hand, the Japanese institution also donated a Day Care Center building in the barangay as part of their cultural programs.
Finally, according to an Environmentalist the mangrove plant is found effective to regulate soil erosion and siltation, effective sea waves breaker, sanctuary of birds, rendezvous of marine animals and fish and other marine lifes’ shelter that contribute to a balance marine ecosystem. # (Other source, Anara-ar Nov.-Dec. 2010)
Posted by Bayan ng Cabugao, Ilocos Sur at 4:25 PM 0 comments
Monday, December 6, 2010
7,000 A BILANG TI BOY SCOUTS, NAKIPASET ITI BSP REGIONAL JAMBOREE
Cabugao, Ilocos Sur (Disiembre 6, 2010) - AGANAY a 7,000 a Boy Scouts, Senior Scouts ken Scout Masters manipud iti Rehion 1, 2, 3 ken Cordillera Administrative Region (CAR) ti dimmar-ay iti 4th Joint Ilocos Region and North Eastern Luzon Regional Jamboree manipud Disiembre 1-5, 2010. Naangay ti nasao nga scouting event iti Bgrys. Daclapan ken Namruangan, Cabugao, Ilocos Sur.
Dimmar-ay dagiti BSP Councils manipud iti Probinsia ti Abra, Batanes, Cagayan, Kalinga, Apayao, Isabela, Ifugao, Ilocos Norte-Laoag City, Ilocos Sur, La Union, Nueva Vizcaya, Mountain Province, Benguet, Quirino, Tuguegarao City, Eastern Pangasinan-Dagupan City, North Eastern Pangasinan-San Carlos City, Baguio City, Santiago City, Cauayan City ken ti guest council ti Nueva Ecija.
Da BSP Ilocos Sur Chairman ken Ilocos Sur Vice Governor Deogracias Victor “DV” Savellano ken Cabugao Mayor Edgardo “Ediboy” S. Cobangbang, Jr. ti nanglukat iti Regional Jamboree babaen ti panangingatoda iti official logo bayat ti opening program.
Iti panagsarita ni Hon. Jose Rizal C. Pangilinan, Secretary General iti Boy Scouts of the Philippines (BSP), kinunana a maysa daytoy a naisangsangayan a gapuanan ti BSP iti Ilocos Region ken North Eastern Luzon ta agbalin daytoy a nakallalagip ken nabunga a padas dagiti dimmar-ay.
“Masapul a makigayyemtayo kadagiti padatayo nga scouts ken agsursurotayo bayat ti jamboree. Babaen itoy, makapagtitinnulongtayo a mangpasayaat iti masakbayan” kinuna ni Pangilinan.
“Scouts Build Tomorrow Today” iti tema ti nadakamat nga aktibidad. # (Reposted, Tawidnews)
“Scouts Build Tomorrow Today” iti tema ti nadakamat nga aktibidad. # (Reposted, Tawidnews)
Posted by Bayan ng Cabugao, Ilocos Sur at 3:28 PM 0 comments
Friday, November 26, 2010
PROYEKTO NI CONG. RONALD V. SINGSON ITI CABUGAO, NAINAGURASIONAN
Cabugao, Ilocos Sur (Nobiembre 26, 2010) - Naluktan ken nainogararan ti tallo a kadisso a proyekto a naggapu iti Congressional Fund ni Congressman Ronald V. Singson kas iti Multipurpose Building ti Barangay Sisim a nakaigastuan ti P300,000.00, ti Drainage System ti Barangay Daclapan a napunduan ti P540,000.00 ken lima a Farm-to-market roads a masarakan iti Brgys. Salapasap, Daclapan, Arnap, Turod-Patac ken Sisim a napunduan ti sag-P 1 Milion babaen ti panangbendision ni Rev. Fr. Juan Joyful Taqueban iti panangimatang dagiti Barangay Officials ken mannalon kadagita a nadakamat a barangay.
Naaramid pay iti cutting of ribbon iti nadakamat nga inaugural blessings babaen ti panagtinnulong da Vigan City Vice Mayor Ryan Luis V. Singson, a nangirepresentar ken ni Congressman Ronald V. Singson , ken ni Mayor Edgardo “Ediboy” S. Cobangbang, Jr. Adda met iti nasao nga okasion da Ilocos Sur SK Federated President DJ Savellano ken ni Vice Mayor Danny Q. Gazmen.
Impeksa dagiti opisiales ti barangay ken mannalon ti panagyamanda iti naited a pagimbagan ti komunidadda. Naaramid ti pangngaldaw iti pagtaengan ni Brgy. Captain Ruben Siruno iti Barangay Sisim kalpasanna. # (Printed, Anara-ar Nov.-Dec. 2010)
Posted by Bayan ng Cabugao, Ilocos Sur at 2:10 PM 0 comments
Thursday, November 25, 2010
MAYOR EDIBOY, NAAWIS A NAGATENDAR TI ANIBERSARIO TI BALAY TARIPATO
Cabugao, Ilocos Sur (Nobiembre 25, 2010) – Naawis ni Mayor Ediboy S. Cobangbang, Jr. a nagatendar iti pannakaselebrar ti umuna nga anibersario ti Balay Taripato Annex iti ili idi Nobiembre 24, 2010.
Impeksa ni Mayor Ediboy ti panangbigbigna ti pateg ti kakastoy a programa ti Gobierno a pannakaipamaysa ti pakaseknan dagiti nataengan tapno maiparikna ti ayat ken dungngo a kaikarian da lolo ken lola a saan koma a mabaybay-an ti kasasaadda tapno mananamda pay ti sam-it ti biag.
Innayon ni Mayor Ediboy a maibilang dagiti senior citizen a kangrunaan a maasikaso ti pakaseknan ken pagsayaatanda manipud nagtugaw a mangidaulo iti ili. Ingunamgunamna ti pannakitinnulong met dagiti umili a makidanggay kadaytoy a naindaklan a gannuat para kadagiti kumapsuten a nataengan.
Nupay kasta, imbatad ni Provincial Social Welfare and Development Officer Ferdinand “Joy” R. Concepcion nga agtultuloy nga agawat ti Balay Taripato kadagiti nataengan nga awan ti pagtaenganna, mabaybay-an ken manamnama a mangasikaso kenkuana.
Maited ti kasapulan dagiti residente a nataengan nupay inamin ti PSDWO nga saan nga umdas ti bilang dagiti Caregiver ken Nurses nga agasikaso iti unos ti 24 nga oras. Nupay kasta, idawdawat met ti DSWD Officer kadagiti agas-asikaso iti Balay Taripato nga ipanda koma ti amin a kabaelanda nga agserbi kadagiti residente a nataengan.
Innayon pay ti PSWDO a sakbay a maiserrek ti nataengan iti Balay Taripato, maiyasideg pay nga umuna iti opisina ti Municipal Social Welfare Development Office tapno maamiris no kaikarianna ti maikkan ti pannakaasikaso babaen itoy a programa ti Gobierno Probinsial.
Iti agdama, adda duapulo a residente iti Balay Taripato nga as-asikasuen ti sangapulo ket dua (12) a caregivers ken nurses. # (Reprinted, Tawidnews 2010)
Posted by Bayan ng Cabugao, Ilocos Sur at 10:12 AM 0 comments
TARAY BARANG-AY ITI KASANGAY NI VICE GOV DV, NAKIPASET NI MAYOR EDIBOY
Cabugao, Ilocos Sur (Nobiembre 25, 2010) –Paset ti pannakaipromot ti Demonstration Farm ti Gobierno Probinsial ti Brgy. Labnig, San Juan, Ilocos Sur kas maysa nga eco-tourism, inorganisar ti Development of Vigorous Body Thru Sports (DVBS) ti Taray Barang-ay a mangpangayed ti selebrasion ti panagkasangay ni Vice Governor DV Savellano.
Mismo a nakiraman da Vice Gov. DV Savellano ken Mayor Ediboy S. Cobangbang, Jr. iti 12 kilometros a kawatiwat ti dinaliasatda a panangtarabayda kadagiti 189 a nagrehistro a marathoners a nakisalip. Naimbitaran dagiti empleado ti Municipal Hall ti Cabugao a nakipartisipar babaen iti panangidaulo ni Mayor Ediboy.
Nangrugi ti grupo dagiti nagtaray manipud iti Demo-Farm ti Barangay Labnig a nagturong iti poblasion ti ili a San Juan, Ilocos Sur sada nagrikus iti poblasion ti ili ti Cabugao ken nagtungpalda iti disso ti Demo-Farm. Makapnek dagiti naited a gunggona dagiti nangabak.
Ti Barang-ay ket agpapaay a demo-farm campus ti Ilocos Sur Community College, Vigan City a no sadino a ditoy ket nairubuat ti Ladderized Agriculture Course ken pagpatanoran kadagiti nangato ti pulina a dinguen ken nakalidad a mulmula a mangbagnos iti pannakaidur-as ti Agrikultura babaen iti programa ti Gobierno Probinsial nga idadauluan da Governor Luis “Chavit” Singson ken Vice Governor DV Savellano. # (Source, Anara-ar, Nov.-Dec. 2010)
Posted by Bayan ng Cabugao, Ilocos Sur at 9:04 AM 0 comments
Monday, November 15, 2010
BILANG TI 5,000 A MANNALON, NAIKKAN TI LIBRE NGA ABUNO
Cabugao, Ilocos Sur – Aganay a P2.5 milion ti pategna nga Ammonium Phosphate ti naited, saggaysa a sako ti tunggal mannalon babaen ti Municipal Share ti pundo ti RA 7171 idi Nobiembre 8, 2010 sadiay Cabugao Cultural and Sports Complex, Brgy. Rizal, Cabugao, Ilocos Sur.
Iti simple a seremonia, naited ti libre a ganagan iti 5,000 a bilang ti mannalon babaen ti panagibunong dagiti pannakabagi ti DA-LGU iti imatang ti Ama ti Probinsia, Gobernador Luis “Chavit” Singson a kaduana da Vice Governor Deogracias Victor Savellano ken Mayor Edgardo “Ediboy” S. Cobangbang, Jr.
Imbatad ni Mayor Ediboy a dagiti mannalon ti nakaigapuan ti pannakapaadda daytoy a pundo ti RA 7171 ket isuda ti umuna a mangsagrap ngem dagiti laeng hushusto nga agtaltalon ti makaawat kas ipasingked ti Farmers’ ID System a programa ti DA-LGU ken ti Gobierno Lokal a pannaka-masterlist dagiti mannalon. Ti Farmers’ ID nga ikutda ket ipakitada tapno mabenepisiaranda iti daytoy a proyekto ken iti amin a subsidies nga itden pay ti Gobierno Lokal ken dagiti maseknan nga Ahensia a tumultulong kadagiti mannalon.
Ita pay, innayon ni Mayor Ediboy a naaprobaranen babaen ti Sangguniang Bayan ti P7.5 milion a pundo para kadagiti mannalon itoy a Dry Season Crop 2010-2011 (Nobiembre-Mayo) tapno mayagpang ni mannalon ti kalidad ti produktona. Naituding daytoy a pundo a maaramat tunggal cropping season tapno saan a marigatan dagiti mannalon nga agbirok ti puonan ngem maipannuray ti umuna nga implementasionna ken kadagiti sumagsaganad a panagtatalon kadagiti rehistrado a gunglo dagiti mannalon.
Dinayaw ni Gov. Chavit Singson ti impamatmat ti LGU Cabugao a pannakaurnos ti mannalon ti ili ket mamati ti Gobernador nga agbanag a naballigi daytoy a gannuat gapu ta marikna dagiti mannalon ti pannakatulong ken pannakaipangrunada.
Binigbig met ni Vice Gov. DV Savellano daytoy a gannuat ti Gobierno Lokal ti Cabugao a pannakaipamaysa ti pakaseknan dagiti mannalon ket dinakamatna ti sangkamaysa a direksion a taluntonen ti Gobierno Lokal ken Gobierno Probinsial no proyekto a para iti umili ti mapagsasaritaan.# ( Insurat ni Joed Sajonia/Anara-ar)
Posted by Bayan ng Cabugao, Ilocos Sur at 9:04 AM 0 comments
Wednesday, October 27, 2010
ELEKSION TI BARANGAY TI OKTUBRE 25, 2010: NABALLIGI ITI ILI A CABUGAO
Cabugao, Ilocos Sur – Naisayangkat ti Nailian nga eleksion ti opisiales ti Barangay idi Oktubre 25, 2010 a no sadino a ditoy ket nagpartisiparan dagiti nagpaidasig a bumarangay ken dati nga opisiales ti 33 a barangays ti ili.
Nagturong dagiti botantes kadagiti naituding a polling places iti dayta nga aldaw. Naiyeskediul ti panagbutos manipud 7:00 a.m. ket nagpatingga iti 3:00 p.m. Tunggal pagbutosan ket tinarawidwidan ti Board of Election Inspectors a buklen ti public school teachers. Awan ti naireport a madi a napagteng kadagiti nagbutosan. Ti panagbilangan ti butos ket napasamak kalpasan ti panagserra ti panagbutos.
Dagiti nangabak: Alina-ay, Melanio Santella; Aragan, Modesto Ronque; Arnap, Teodoro Tabula; Baclig, Ely Savella; Bato, Santos Aquino; Bonifacio, Valentin Tuyor, Jr.; Bungro, Fermin Sarinas; Cacadiran, Alex Siruno; Cael-layan, Margie Zabala; Carusipan, Oscar Pula; Catucdaan, Dominador Seguritan; Cuancabal, Rogelio Siruno; Cuantacla, Charlie Siruno, ; Daclapan, Wilfredo Terrago; Dardarat, Danny Garcia; Lipit, Bernardo Salom; Maradodon, Geogie Benavidez; Marga-ay, James Sera; Nagsantaan, Mario Peralta; Nagsincaoan, Philip Bringas; Namruangan, Robertson Gorospe; Pila, Romeo Galamgam; Pug-os, Arnold Yangat; Quezon, Dodgie Santella; Reppa-ac, June Basquez; Rizal, Thaddeus Soller; Sabang, Edgardo Cobangbang, Sr.; Sagayaden, Virgilio Piros; Salapasap, Ronel Zamora; Salomague, Eligio Serrano; Sisim, Ruben Siruno; Turod, Inocencio Sadac; Turod-Patac, Edgardo Sonido. # (Source, Anara-ar, Sept.-Oct. 2010)
Posted by Bayan ng Cabugao, Ilocos Sur at 1:03 PM 0 comments
Thursday, September 23, 2010
TUBO TI MAINUM A DANUM, IMPAAY NI CONG. RONALD ITI BRGY. ARNAP
Cabugao, Ilocos Sur (Setiembre 23, 2010) – Pormal nga inyawat ni Mayor Ediboy S. Cobangbang, Jr. kadagiti bumarangay iti Barangay Arnap iti panangidaulo ni Barangay Captain Teodoro Tabula ti 1,800 metros ti kaatiddogna a High Density Polyetylene Tube (HDPE Tube), 30 rolls x 60 cm.
Indatag ni Mayor Ediboy ti resolusion ti Barangay Arnap ken ni Congressman Ronald V. Singson sadiay Hongkong idi Setiembre 5, 2010 ta kalikagum dagiti bumarangay ti pannakaadda ti water system-da manipud iti Cabugao Waterworks System.
Imbatad ni Waterwoks Superintendent Nestor Somera a babaen ti pannakausar ti tubo a hose, natalged daytoy ta narigat a kapten ti lati ken lumot iti pagdaliasatan ti mainum a danum.
Imbaga ni Mayor Ediboy nga adda matudingan a dua nga empleado ti Cabugao Waterworks System a mangisuro iti pannakaikabit ken pannakainstolar dagitoy a tubo iti Barangay Arnap.
Impeksa ni Kapitan Tabula ti dakkel unay a panagyamanna ken ni Diputado Ronald ken kasta met ken ni Mayor Ediboy ta napatgan daras daytoy a kalikagumda. Innayon ti Kapitan a salwadanda ti naited kadakuada a pagimbagan ken mangnamnamada latta ti sumarsaruno pay a pagsayaatan nga itden ti Gobierno iti barangayda. # (Printed, Anara-ar Sept.-Oct. 2010)
Posted by Bayan ng Cabugao, Ilocos Sur at 3:07 PM 0 comments
COMPREHENSIVE LAND USE PLAN, MAPABARO KUNA NI MAYOR EDIBOY
Cabugao, Ilocos Sur – Naangay ti Orientation Meeting ti amin nga opisiales ti Gobierno Munisipal pakairamanan ti kapitanes ti 33 a barangays ti ili kasta met iti pannakabagi ti Non-Government Organizations (NGO’s) ken taga-Media.
Kalikaguman ni Mayor Ediboy S. Cobangbang, Jr. ti pannaka-update ti CLUP babaen ti opisina ti Municipal Planning and Development Coordinator.
Imbaga ni Mr. Florante Jara, MPDO Coordinator, a dandanin agleppas ti 10-year long range plan ti CLUP (nangrugi idi 2001) ket kunana a kasapulanen a ma-update.
Imbinsabinsa ni Mrs. Teresita V. Galacgac, Regional Director, Housing and Land Use Regulatory Board-National Capital Region, iti panagsaritana iti nasao nga orientation meeting ti pateg ti zoning ordinance, sectoral studies, 12-Step process ti CLUP Preparation ken Action Plan ti CLUP Formulation and Updating. # (Source, Anara-ar Magazine, Sept. 22, 2010)
Posted by Bayan ng Cabugao, Ilocos Sur at 9:17 AM 0 comments
Sunday, September 12, 2010
MEDICAL MISSION NI BOKAL JERRY, NAISAGUT ITI ILI TI CABUGAO
Cabugao, Ilocos Sur – Pannakamantener ti salun-at ti maysa a prayoridad ti Gobierno Lokal iti panangidaulo ni Mayor Ediboy S. Cobangbang, Jr. ta mamati a maysa daytoy kadagiti kangrunaan a ramen iti panagdur-as ti ili ken kagimongan.
Ginundawayan dagiti umili ti Cabugao ti nagpartisipar iti naaramid a panagagas babaen iti pannakaipatulod ti medical mission ditoy ili a Cabugao idi Setiembre 11, 2010 nga inorganisar ni Ilocos Sur Board Member Jeremias C. Singson a buklen dagiti espesialista a dodoktor iti general medicine, pediatrics, ken optometry. Libre ti konsultasion ken naited nga agas ken anteohos ket iwayatda pay ti minor operation kas iti panagkugit ken excision.
Ti nasao a health care mission ket inesponsoran ti agduduma nga organisasion; Ti JCA Foundation, Lungsod Kabataan Nurses ti Manila. Indonar ni Gov. Luis “Chavit” Singson dagiti naited a reading glasses.
Nakitinnulong dagiti health personnel iti DOH-RHU nga idauluan ni Dr. Rudy M. Singson, Municipal Health Officer kasta met dagiti Sangguniang Bayan Members nga idauluan ni Vice Mayor Danny Q. Gazmen.
Mismo a nagatendar ni Senior Board Member Jeremias”Jerry” C. Singson iti nasao nga aktibidad a nangtarabay kadagiti nagmision. # (Insurat ni Joed Sajonia)
Posted by Bayan ng Cabugao, Ilocos Sur at 9:22 AM 0 comments
FARMERS’ ID SYSTEM, UMUNA A GANNUAT PARA KADAGITI MANNALON
Cabugao, Ilocos Sur – Apaman a nagtugaw nga Alkalde ti ili a Cabugao, Ilocos Sur ni Mayor Ediboy S. Cobangbang, Jr., pinailunsadna ti kaadda ti naan-anay a rekord dagiti mannalon nga agnanaed iti 33 a barangays tapno masinunuo a talaga ti bilang dagiti agtaltalon a kasapulan met ti opisinana para iti panagplano ken pannakayimplimentar dagiti programa ken proyekto ti Gobierno Munisipal ti ili.
Babaen kadaytoy a gannuat, binilin ni Mayor Ediboy ni Mrs. Zenaida S. Andrada, Municipal Agriculturist iti pannakaipinal ti listaan dagiti mannalon iti 33 a barangays babaen kadagiti Municipal Technologists a mapmapan kadagiti barangay a nakaidestinuanda.
Buklen dagiti mannalon dagiti organisasion nga adda iti las-ud ti 33 a barangays iti ili kasta met dagiti gunglo nga adda iti Communal Irrigation System (CIS) iti National Irrigation Administration (NIA).
Iti agdama, umaboten ti 4,108 ti bilang ti mannalon a nakarehistro iti opisina ti Municipal Agriculture Office (MAO) ken agtultuloy ti pannakalista dagiti saan pay a nairaman a mannalon, segun ken ni Mr. Robert Savella, Municipal Technologist ti DA-LGU Cabugao. # (Insurat ni Joed Sajonia)
Posted by Bayan ng Cabugao, Ilocos Sur at 9:14 AM 0 comments
Thursday, September 9, 2010
OPISIALES TI GOBIERNO MUNISIPAL TI CABUGAO, NAGSEMINAR TI 3 NGA ALDAW
NAISAYANGKAT ti panagsanay dagiti opisiales ti Gobierno Munisipal babaen ti panangidaulo ni Mayor Edgardo “Ediboy” S. Cobangbang, Jr., a buklen ti pannakabagi ti Sangguniang Bayan, municipal department heads, PNP Station Commander, BFP Fire Marshall, DepEd Supervisor, Principal ti uppat a pagadalan-sekundaria, ken pannakabagi ti NGO’s a pakairamanan ti 4-H Club idi Setiembre 6-8, 2010 sadiay Ilocos Norte Hotel and Convention Center, Laoag City.
Panggep daytoy a panagsanay nga insayangkat ti Department of Interior and Local Government (DILG) a pasingdaten ti panagtinnulong ti Ehekutibo ken Lehislatibo a sanga ken benneg ti Gobierno Lokal tapno maiyintek dagiti prayoridad a mataming a plano ken programa ken pannakaipatungpalda kadagiti umili.
Iti maikadua nga aldaw ti seminar, Setiembre 7, nangted ti mensahe ni Mayor Ediboy ket impasagepsepna ti napateg a panagkakammayet dagiti opisina a mangbukel ti idauluanna. Innayon ti Mayor, nupay aggidiat ti kinatao dagiti opisiales ngem kasapulan a nakaysa ti pannakaiturong ti gobierno a buyogan ti maikanatad a panagserbi tapno maitag-ay ti interes dagiti umili.
Nagpaay a resource speakers dagiti Municipal Local Government Operations Officers ti DILG: Mrs. Vicky Ramos ti Candon City, Mr. Randy de La Rosa ti Sta. Maria ken Mrs. Constancia Quinola ti Cabugao.
Iti seminar, nataming dagiti pakaseknan ti pannakausar ti pundo, pannakaipatungpal ti investment plan, dagiti maitutop ken maiprayoridad a plano ken programa ti opisina ken sektor kalpasan iti pannakaarisit dagiti isyu ken pakaseknan, evaluation and monitoring.
Iti maudi nga aldaw ti seminar, Setiembre 8, naaramid ti workshop ket tunggal nagpartisipar ket nangaramid ti commitment-na para iti pannakaidur-as ti Munisipalidad a maisubmiter iti Opisina ti Mayor. # (Source, Anara-ar Magazine, Sept-Oct. 2010)
Posted by Bayan ng Cabugao, Ilocos Sur at 9:10 AM 0 comments
Tuesday, September 7, 2010
PANAGIDONAR TI KUARTA ITI RHU, PINAISARDENG NI MAYOR EDIBOY
Cabugao, Ilocos Sur – Pinaisardeng ni Mayor Ediboy S. Cobangbang, Jr. ti pannakaadda ti donation box iti pasdek ti Rural Health Unit ti ili a Cabugao, Ilocos Sur gapu ta kaaduan iti mapan agpaagas ket marigrigat ket saan a maibagay a maobligar pay dagiti pasiente a mangted aglalo no nakapulpulos la ngaruden. Segun iti Mayor, dina kayat a gapu daytoy a banag ti pagtukiadan dagiti maseknan nga umili ti panagpakitada ditoy balay ti pagagasan ti ili.
Paset ti programa ni Mayor Ediboy ti naan-anay a pannakatagiben ti salun-at dagiti umili ket nagkiddaw ti ad-adu pay nga agas kadagiti civic-minded citizens ti pannakaidonar ti agas tapno adda masagsagana a maited kadagiti agkasapulan a pasiente iti RHU. # (Reposted, Tawidnews, September 5, 2010)
Posted by Bayan ng Cabugao, Ilocos Sur at 8:50 AM 0 comments
Wednesday, September 1, 2010
CHIEF GIRL SCOUT MEDAL SCHEME, SUPORTARAN NI MAYOR EDIBOY
Cabugao, Ilocos Sur – Kandidata ni Miss Naczarina Castillo Nerona, 3rd year High School ti Cabugao National High School, Turod, Cabugao, Ilocos Sur a Chief Girl Scout Medal Scheme ket nairubuat ken napatalgedan idi Agosto 30, 2010 sadiay Namruangan Barangay Hall, Cabugao, Ilocos Sur.
Indauluan ni Mayor Ediboy S. Cobangbang, Jr. dagiti nagatendar iti launching program a kaduana da SB Members Vicky S. Serna ken Dr. Carlito S. Pano, Mrs. Zenita Mosico, Ilocos Sur Girl Scout Coordinator, Mrs. Felipa B. Asuncion, CNHS Principal ken dagiti Girl Scout Troop Leaders, Rosario Taberna, Maricel Ballete, ken Rocilyn Sabaten, Brgy. Captain Raymond Sapla ken 20 a Day Care Pupils a recipients ti Supplemental Feeding Program.
Kas Girl Scout Leader, pinili ni Miss Nerona ti community service a kas ipangrunana babaen ti pannakaaramid ti feeding program ti 20 a Day Care pupils ti Barangay Namruangan a nayeskediul iti tunggal aldaw ti Domingo ken agpatingga iti Abril 2011.
Imbatad met da Mayor Ediboy, SBM Vicky Serna ken Dr. Pano iti suportada iti aramiden ni Girl Scout Nerona ket binigbigda a naindaklan daytoy a pagrebbengan ken makatulong ken mayataday unay iti programa ti Gobierno Munisipal iti pannakalapped ti problema ti malnutrision.
Ni Chief Girl Scout Nerona ket anak da Police Chief Inspector William Nerona ti ili a Cabugao ken ni dati a Nancy Castillo.# (Source, Anara-ar Magazine, Sept.-Oct. 2010)
Posted by Bayan ng Cabugao, Ilocos Sur at 10:19 AM 0 comments
Saturday, August 28, 2010
MUNICIPAL DEVELOPMENT COUNCIL (MDC) MEETING, UMUNA BABAEN TI BARO NGA ADMINISTRASION
Cabugao, Ilocos Sur – Naaramid ti panagmiting ti Municipal Development Council (MDC) idi Agosto 27, 2010 a no sadino a nagatendar ditoy dagiti Kapitanes ti 33 a barangays ti ili ti Cabugao, pangulo dagiti departamento ken opisina ti LGU babaen ti panangmobilisar ni Mr. Florante Jara, Municipal Planning Development Coordinator kasta met dagiti Presidente ti nadumaduma nga NGO’s.
Umuna a natratar ti Annual Investment Plan ket ditoy a nataming dagiti kangrunaan a plano ken programa a kasapulan ken pakabenepisiaran dagiti umili.
Iti panglukat a mensahe ni Mayor Edgardo “Ediboy” S. Cobangbang, Jr., kalikagumanna a mamindua nga agmiting ti Konseho iti makatawen ken pinalagipanna dagiti Kapitanes ti panagisubmiterda kadagiti resolusionda tapno mairamanda iti programa babaen ti pundo ti RA 7171 iti Annual Investment Plan.
Dagiti natratar ket dagiti proyekto a mapunduan iti Congressional Fund ni Diputado Ronald V. Singson ti Umuna a Distrito, Probinsia ti Ilocos Sur kas iti sumaganad: Concreting ti Farm-to-market road, Barangay Sisim, Repair ti Multipurpose Hall, Barangay Sisim, Construction ti Drainage iti Barangay Daclapan, Concreting ti Farm-to-market road ti Brgy. Turod-Patac, Concreting ti Farm-to-market road, Barangay Salapasap.
Dagiti proyekto nga idarirag ni Mayor Ediboy a maaramid:
Pannakapasayaat ti disso a pakaaramnidan ti Regional Jamboree, pannakaaramid ti Day Care Center ti amin a barangay, pannakapasayaat ti dalan ti Sabang-Daclapan Road, pannakaitag-ay ti industria ti turismo a pamataudan ti pagkakitaan ken pagsapulan, pannakapasayaat ti slaughterhouse,
pannakaipasdek ti Dayo, Tree Nursery, Fish Nursery ken “Sinanglawan Idiay Karayan” nga asideg ti pag-Dadayoan.
Re-validation ti P53 Milion a naiparuar a pundo ti 1st Quarter 2010 manipud iti RA 7171 ken mangbukel ni Mayor Ediboy iti Project Monitoring Committee (PMC) a mangtaming kadaytoy kasta met a kiniddawna iti Commission on Audit (COA) a mangtaming ti maysa a P29 Milion a “suspension” ti pundo ken ag-audit ken ag-inspeksion kadagiti proyekto a naaramiden a kadwana ti PMC., Re-alignment ti P900,000 a para koma iti Namruangan-Salapasap Hanging Bridge iti proyekto a kasapulan iti dua a barangay maibasar iti bingayda, Stone Masonry iti Nagkamaligan Road, Barangay Namruangan, Construction ti Farm-to market road ti Barangay Salapasap, re-enlistment ti Philhealth Beneficiaries ket impasingked ni Mayor Ediboy nga agbirok ti pundo para itoy ken imbalakadna ti maysa a tripartite program (Philhealth-Local Government, Member) iti nalawlawa a sakupenna ken nalaklaka a mabayadan, naregget a tax-mapping ken pannakaammo ti eksakto a masakupan ti tunggal barangay, pannakaipatungpal ti Farmers’ ID System dagiti mannalon nga agsagrap ti subsidies, baro a lay-out ken re-location ti nadumaduma nga opisina ti LGU offices, manipud 2nd floor ti Municipal Building, mayakar ti Opisina ti Mayor iti dati a Municipal Library iti baba, LGU offices iti 1st floor (air conditioned), pagopisinaan ti Gobierno Nasional iti 1st floor, pannakagatang ti baro a maisukat kadagiti daan a ramit.# ( Source, Anaraa-ar, Sept.-Oct. 2010)
Posted by Bayan ng Cabugao, Ilocos Sur at 1:11 PM 0 comments
Wednesday, August 25, 2010
MAYOR EDIBOY, NABUTOSAN A BISE PRESIDENTE TI LIGA TI MAYORES TI ILOCOS SUR
Cabugao, Ilocos Sur – Iti naangay nga eleksion dagiti opisiales ti League of Municipalities of the Philippines, Ilocos Sur Chapter idi Agosto 2010, nabutosan ni Mayor Edgardo “Ediboy” S. Cobangbang, Jr. ti ili a Cabugao a Vice President (1st District). Dagiti kakaduana a napili a mangrienda ti Liga ken kamkameng a Mayores ket dagiti sumaganad:
LEAGUE OF MUNICIPALITIES OF THE PHILIPPINES OFFICERS, ILOCOS SUR CHAPTER
President - HON. GERMELINA S. GOULART(Caoayan)
Exec. Vice President - HON. ZURIEL S. ZARAGOZA (Narvacan)
Vice President (1st District) - HON. EDGARDO S. COBANGBANG, JR. (Cabugao)
Vice President (2st District) - HON. ESTRELLA F. HERNAEZ (Sta.Lucia)
Vice President (Upland) - HON. LEONOFRE G. GIRONELLA (Salcedo)
Secretary - HON. TERESITA C. VALLE (Sta. Cruz)
Treasurer - HON. NANCY D. TABANDA (San Vicente)
P.R.O. - HON. EDGAR C. FLORENDO (Sta. Maria)
BOARD OF DIRECTORS
HON. CARLOS R. ASUNCION (Sta. Catalina)
HON. CHESTER A. ELAYDO (San Esteban)
HON. BENJAMIN N. MAGGAY (Cervantes)
HON. SAMUEL C. PARILLA (Bantay)
HON. JESSIE B. BALINGSAT (Galimuyod)
HON. BERNARD. D. SARMIENTO (San Juan)
HON. TIMOTEO M. CABRERA (Nagbukel)
HON. FERNANDO C. QUITON (Sugpon)
OTHER MEMBERS
HON. MAR RUEL P. SUMABAT (Alilem)
HON. SEVERINO P. GALANGA (Banayoyo)
HON. RIOLITO R. BALBALAN (Burgos)
HON. LUZ C.VILLALOBOS (G. del Pilar)
HON. CONSTANTE G. SEGUNDO (Lidlidda)
HON. JESUS JEREMY P. BUENO III (Santa)
HON. MICHAEL S. MIRANDA (Santiago)
HON. AMADO T. TADENA (Sto. Domingo)
HON. ARIES D. GAERLAN (Sigay)
HON. MARLON B. INES (Sinait)
Posted by Bayan ng Cabugao, Ilocos Sur at 1:07 PM 0 comments
Saturday, August 21, 2010
ECOLOGY CENTER, SOLID WASTE MANAGEMENT, MAPASAYAAT
Cabugao, Ilocos Sur – Inangay ti Municipal Planning and Development Office (MPDO) ti miting maipapan iti Open Solid Waste Management sadiay Municipal Conference Hall a nagatendaran dagiti pannakabagi ti barangay ken eskuela a nakairamanan dagiti agkolkolekta ti basura idi Agosto 19, 2010.
Kangrunaan a natratar ket dagiti timmaud a problema iti ugali dagiti umili pakaseknan daytoy nga aktibidad, pannakaikabassit ti rugit (waste reduction) ken panagkolekta ti basura (garbage collection).
Tinarawidwidan da MPDO Coordinator Florante Jara, Solid Waste Management Officer Edgar S. Balangatan ken dati nga SB Member Thaddeus U. Soller ti nasao a miting.
Napagkaykaysaan kalpasan ti miting a maestriktuan ti pannakaipatungpal ti panamaglalasin (segregation) kadagiti basura ket kasapulan nga adda met garbage pit ti tunggal pagtaengan ken Material Recovery Facility wenno MRF ti pageskuelaan.
Imbaga ni MPDC Jara a kasapulan ti pannakapasayaat ti Municipal MRF iti Sitio Baliw, Barangay Quezon ket kuna met ni SBM Soller a ti nadakamat nga MRF ket maysa nga open dumpsite a kasapulanen a mapasayaat.
Insingasing pay ni MPDC Jara nga agaramid ti opisinana iti pagbasaan (fliers) a mangimpormar kadagiti umili nangruna iti barbarangay maipapan iti umisu a panangmanehar ti basura ken panamaglalasin kadagitoy iti “di nabubulok” ken “nabubulok” a kasasaad dagiti rugit a makolekta kadagiti pagtaengan ken kalsada.
Kabulbulon ti umad-adu a pagkasapulan ti umili iti mainaynayon met a basura a maurnong ken maidalimanek iti inaldaw tapno agtalinaed ti kinadalus ti arubayan ken aglikmut a paset ti pannakatagiben ti sanitasion ti aglikmut.
Daytoy a pakaseknan ket itultuloy a pasayaaten ti baro nga administrasion babaen ti programa ti panagdaldalus iti panangidaulo ni Mayor Edgardo “Ediboy” S. Cobangbang, Jr. ken dagiti maseknan nga opisina iti Gobierno Munisipal. # (Source, Anara-ar, P-9, Agosto 2010)
Posted by Bayan ng Cabugao, Ilocos Sur at 2:35 PM 0 comments
Subscribe to: Posts (Atom)


text:
Cabugao, Ilocos Sur - Mataginayonto ti lagip ken namaris a pakasaritaan ti panagbiag ken panagserbisiona kadagiti kalugaranna ken kakailianna ni Brgy. Captain Edgardo Savellano Cobangbang, Sr. iti Barangay Sabang, Cabugao, Ilocos Sur.
Dayta ti naipangruna nga anag ti panagsarita dagiti nangipaay kenkuana ti “Eulogy” idi maangay ti Memorial Service a pammadayaw kenkuana ti LGU Cabugao iti panagserbina a Punong Barangay ti Barangay Sabang, Cabugao, Ilocos Sur iti uppat a tawen (2010-2014).
Malagip nga idi Pebrero 18, 2014, ni Kapitan Eddie ket nagsublin iti sidong ti Namarsua. Imparikna ti sibubukel nga umili ti Cabugao ken dagiti am-ammo, gagayyem ken kakabagianna manipud iti kabangibang nga ili ken dadduma a lugar iti nalaus a pannakipagriknada/pannakipagladingitda ket nagtultuloy
ti ipapanda uray dagiti kameng ti sektor ti kagimongan iti pagtaengan da Kapitan Eddie idiay Barangay Sabang, Cabugao, Ilocos Sur a nagyananna.
Iti Pebrero 27, 2014, dupudop dagiti umili ken amin a sektor ti kagimongan ti nakipagtulod ken ni Kapitan Eddie iti Cabugao Catholic Church para iti Funeral Mass nga inannong ni Archbishop Emeritus Ernesto A. Salgado, D.D. sa naisaruno ti naaramid a Memorial Service para kenkuana iti sango ti Municipal Hall (Presidencia), Cabugao, Ilocos Sur.
Naitampok iti naidaton a programa ti pannakaibinsa ti linaon ti Resolution No. 02, Series of 2014 ti Liga ng Mga Barangay, Cabugao, Ilocos Sur nga imbasa ni Brgy. Captain Arnold V. Yangat, Liga ng mga Barangay Secretary ti linaon daytoy a dokumento iti pannakipagrikna ken pannakipagladingitda iti sibubukel a Liga ng mga Barangay ti Cabugao nga idauluan ni Brgy. Captain Thaddeus U. Soller para ken ni Kapitan Eddie ken dagiti inulilana ken agraman iti pannakabigbig dagiti naruay ken napipintas a gapuananna a maysa nga umili ti Cabugao ken iti panagserbisiona iti barangayna iti uppat a tawen.
Lima a Kapitanes ti nagsasaruno a nangipeksa iti napnuan kaipapanan a Eulogy-da ken ni Kapitan Eddie ken nangipaay met ti pangliwliwa a balikas ni Vice Mayor Deogracias Jose “DJ” H. Savellano. Imbasa met ni SBM Danny Q. Gazmen ti Resolution No. 09, Series of 2014 a naglaon iti pannakipagrikna ken pannakipagladingit ti sibubukel a Sangguniang Bayan ti ili a Cabugao, Ilocos Sur.
Dagitoy a Resolusion ket inyawat ti sibubukel a Liga ng mga Barangay nga idauluan ni Brgy. Captain Thaddeus U. Soller kasta met iti sibubukel a Sangguniang Bayan nga idauluan ni Vice Mayor DJ Savellano ken ni Mrs. Herminia Salamanca-Cobangbang, asawa ni Kapitan Eddie iti imatang ti amin a naitaripnong kadayta a gundaway.
Naited ti respeto ken ni Kapitan Eddie babaen iti pannakaisagut ti sabsabong nga immuna nga inaramid ti sibubukel a Pamilia ni Mayor Edgardo “Ediboy” S. Cobangbang, Jr. ken ti Pamilia ni Kapitan Eddie, simmaruno dagiti dadaulo ti nadumaduma nga Opisina/Departamento ti LGU-Cabugao, pannakabagi ti dadduma nga Ahensia/Opisina, 33 a Kapitanes ti ili a Cabugao ken ti Pamilia-LGU.
Iti balikas nga imburay ni Mayor Ediboy, impeksana ti nalaus a panagyamanna kadagiti amin a nangibingay ti panawenda ken nakipagrikna iti napasamak ni Kapitan Eddie a Tatangna. Dinakamat ti Ama ti Ili ket ti panagbalin ti Amana a paset ti biag dagiti kailianda a natulonganda ken naserbianda partikular dagiti lumugar ti Barangay Sabang nga umanay a balonen ni Kapitan Eddie a kas napateg a makupikopan a tanda ti panglaglagipan ti amin kenkuana.
Nupay napanen iti nagkaysa a biag ket dinto maumag a malaglagip ti kaaduan iti kinamanagayat ni Kapitan Eddie, kinaragsakna, kinapasigna, kinapakumbabana, ken kinaresponsablena nga Ama ti Pamilia ken Lider ti Barangay.
Nayanak ni Brgy. Captain Edgardo Savellano Cobangbang, Sr. idi Disiembre 15, 1947 iti Brgy. Rizal, Cabugao, Ilocos Sur kadagiti agassawa nga Mr. Angel Balangatan Cobangbang ken ni Ms. Nieves Azcueta Savellano, agpada a mangisursuro.
Ni Kapitan Eddie, nasinged nga awagna, ket maikadua iti walo nga agkakabsat: Angelito, Jeana, Emsie, Lorna, Johnny, Ninfa ken Eva.
Nagadal ni Kapitan Eddie manipud Grade 1 to IV iti Cabugao North Central School; ken Grade V to VI iti Cabugao South Central School. Nagturpos ti High School iti Cabugao Institute idi 1963 ken nagturpos iti BS Banking and Finance iti University of the East, Recto.
Nagtrabaho iti Cabugao Ice Plant idi 1969-1970; Fortune Tobacco Corporation, 1970-1985, a Warehouse Manager ken Salesman; Dunhill Tobacco Corporation, Riyadh, Saudi Arabia, 1985-1987, Salesman; Maxim Integrated Technology, Sunnyvale, California, 1988-1999, a Manager.
Nagsubli iti Pilipinas ket nagtrabaho iti Maxim Cavite manipud 1999-2003. Nagretiro iti trabahona idi 2003. Nagindegda ken ti Pamiliana idiay Brgy. Sabang, Cabugao, Ilocos Sur idi 2004 a Farmer ken agtagikua iti EC Farm Piggery. Nabutosan ni Kapitan Eddie a Punong Barangay ti Barangay Sabang idi Tawen 2010 ken nagserbi a pangulo iti nasao a Barangay agingga iti agdama.
Ni Kapitan Eddie ket inasawana ni Ms. Herminia Belen Salamanca. Naaddaanda ti tallo nga annak: ni agdama a Cabugao Mayor Edgardo “Ediboy” S. Cobangbang, Jr. a nayasawa ken ni Ms. Jerlie A. Seguban ket naparaburanda ti 5 nga annak: Endrei Justin, Josh Edward, Jan Maxine, Edgardo Ethan ken Jon Drigo.
Maikadua nga anakda ni Ms. Karen S. Cobangbang nga asawa ni Mr. Hiram Soberano ken addaanda iti tallo nga annak: Hermini Katheryn; Mary Gladee ken Epi Daniel.
Maikatlo nga anakda ni Ms. Kathleen S. Cobangbang ken asawa ni Mr. Charlie Castro ken anakda ni Charles Jicko.
Ni Kapitan Eddie ket nabutosan a Vice President iti Liga ng mga Barangay, Municipality of Cabugao, Ilocos Sur manipud idi Tawen 2010 agingga iti agdama. # (Web In-Action)


text:
Frédéric Chopin
Ni Frédéric François Chopin ( /ˈʃoʊpæn/; Panangibalikas a Pranses: [fʁe.de.ʁik ʃɔ.pɛ̃]; Polako: Fryderyk Franciszek Chopin, ponetiko pay a kas ti Szopen;[1] 1 Marso wenno 22 Pebrero 1810[2] – 17 Oktubre 1849) ket maysa idi a Polako a kompositor ken birtuoso a pianista ti Pranses ken Polako a kaputotan. Isu ket naipanpanunotan a kas maysa kadagiti kalatakan nga apo ti Romantiko a musika.[3] Ni Chopin ket naipasngay idi idiay Żelazowa Wola, ti maysa a purok idiay Dukado ti Warsaw. Ti nalatak a naam-ammuan nga ubing a prodihio a pianista ken kompositor, ni Chopin ket dimmakkel idiay Warsaw ken tinurposna idiay ti edukasionna ti musika; isu ket nagkompuesto kadagiti napnekan nga obran idiay Warsaw sakbay nga immalis manipud idiay Poland idi 1830 iti tawen a 20, ti nabiit a kasakbayan ti Nobiembre 1830 a Yaalsa.
Kalpasan ti panagpasardeng ti Rusi ati Yaalsa, isu ket nagtaeng idiay Paris a kas paset ti Nalatak nga Emigrasion ti Polonia. Idi las-ud kadagiti nabatbati a 19 a tawtawen ti biagna, ni Chopin ket nangited laeng kadagiti 30 a panagpabpabuya ti publiko, a kinaynayatna ti kasimpungalan nga atmosperio ti pagsasalaan; sinupsuportaranna ti bagina babaen kadagiti panaglako kadagiti komposisionna ken kas manursuro ti piano. Kalpasan kadgiti romatiko a pannakidennana kadagiti Polako a babbai, a mairaman ti naisardeng a pannakikallaysa, manipud idi 1837 aginggana idi 1847 isu ket kimmaddua iti maya a Pranses a mannurat a ni Amantine Dupin. Iti kaaduan kadagiti kabibiagna, ni Chopin ket nagsagsagaba ti madi a salun-at; isu ket pimmusay idiay Paris idi 1849 iti tawen a 39.
Kaaduan kadagiti obra ni Chopin ket para iti nagmaymaysa a piano, urayno isu pay ket nagsursurat ti dua a konsierto ti piano, adda dagiti bassit a kamara a pirgis ken dagiti pay kankanta ti Polako a testo. Ti estilona iti teklado ket kaaduan nga agmaymaysa ken masansan a teknikal a makademanda; dagiti bukodna a pabuya ket naipatpategan iti kinaisangayan ken sensitibidad. Ni Chopin ket nagparnuay iti konsepto iti instrumental a balada. Dagiti kangrunaan nga obrana iti piano ket mairaman pay dagiti sonata, mazurka, Balse, nokturno, polonesa, étude, impromptu, scherzo, ken preludio, ken dagiti dadduma ket naipablaak laeng kalpasan ti ipupusayna.
Dagiti linaon
Biag[urnosen | urnosen ti taudan]
Kinaubing[urnosen | urnosen ti taudan]
Ni Fryderyk Chopin ket naipasngay idi idiay Żelazowa Wola,[4] 46 kilkilometro (29 milmilia) iti laud ti Warsaw, nga idi ket ti Dukado ti Warsaw, ti Polako nga estado a binangon babaen ni Napoleon. Ti rehistro ti pannakabuniag ket mangited iti kasangayna iti 22 Pebrero 1810, ken nagidakat iti nakayanakan a naganna iti Latin a porma iti Fridericus Franciscus[4] (iti POlako, isuket ni Fryderyk Franciszek).[5] Nupay kasta, ti kompositor ken ti pamiliana ket nangusar iti petsa ti kasangayna iti 1 Marso,[n 1][4] ngaitan ket sapasap nga inawawat a kas ti husto a petsa.[7]
Ti ama ni Fryderyk, ni Nicolas Chopin, ket Pranses manipud idiay Lorraine a nag-emigrado idiay Polonia idi 1787 idi agtawen iti sangapulo ket innem.[8] Ni Nicolas ket nagisursuro kadagiti ubbing iti Polako nga aristokrasia, ken idi 1806 inasawana ni Justyna Krzyżanowska, ti napanglaw a kabagian dagiti Skarbek, maysa kadagiti pamilia a nagtrabahuanna.[9] Ni Fryderyk ket nabunniagan itii Paskua ti Panagungar idi Domingo, 23 Abril 1810, iti isumet laeng a simbaan a nagkasaran dagiti nagannak kaniana, idiay Brochów.[4] Ti agtawen iti sangapulo ket walo a ninongna, a nakainagananna, ket ni Fryderyk Skarbek, ti estudiante ni Nicolas Chopin.[4] Ni Fryderyk ket isu idi ti maikadua nga annak ken ti maymaysa nga anak a lalaki; isu ket addaan iti immuna a kabsatna a babai, ni Ludwika (1807–55), ken dua nga ub-ubing a kakabsatna babbai, ni Izabela (1811–81) ken ni Emilia (1812–27).[10] Ni Nicolas ket nangipaspasnek idi iti naampon a pagilianna, ken nagiyunayunay iti panagusar ti pagsasao a Polako iti balayda.[4]
Idi Oktubre 1810, innem a bulan kalpasan ti pannakaipasngay ni Fryderyk, ti pamilia ket immalis idiay Warsaw, nga idiay ket nangala ti amana iti puesto a panagisuro iti Pranses idiay Liseo ti Warsaw, a naibalay idi diay Palasio Sahon. Ni Fryderyk ket nagtaeng ken iti pamilian kadagiti lugar ti Palasio. Ti amana ket nagay-ayam iti pluta ken biolin;[11] ti inana ket nagay-ayam iti piano ken nangited kadagiti sursuro kadagiti ubing a lallaki idiay pagdagusan a tagikua ti pamilia Chopin.[12] Ni Chopin ket narapis idi, ken uray iti nasapa a kinaubingna, isu ket managsakit.[13]
Ni Fryderyk ket mabalin a nakaadal iti piano manipud ti inana, ngem ti immuna a nagisursuro kaniana iti musika, manipud idi 1816 aginggana idi 1821, ket ti Tseko a pianista a ni Wojciech Żywny.[14] Ti bakbaket a kabsatna a babai a ni Ludwika ket nagadal pay manipud kenni Żywny, ken sagpaminsan a nagay-ayam iti dueto iti kabsatna a lalaki.[15] Napardas a naipakita nga isu ket prodihio nga ubing. Idi agtawenen iti pito ni Fryderyk ket nangrugrugi a nangaited kadagiti publiko a konsierto, ken idi 1817 isu ket nagsurat kadagiti dua a polonesa, iti Sol menor ken Si bemol mayor.[16] i simmaruno anga obrana, ti polones iti La bemol mayor idi 1821, a naidedikado kenni Żywny, daytoy pay ti kasapaan a nabatbati a manuskritona iti musika.[14]
Idi 1817 ti Palasio Sahon ket innal ababaen ti Ruso a gobernador ti Warsar para iti militar a panagusar, ken ti Liseo ti Warsaw ket naibangon manen idiay Palasio Kazimierz (ita nga aldaw ket rektorado ti Unibersidad ti Warsaw). Ni Fryderyk ken ti pamiliana ket immalisda iti pasdek, nga adda pay laeng ita, ken kaasideg ti Palasio Kazimierz. Idi las-ud iti daytoy a panawen, ni Fryderyk ket sagpaminsan a naaw-awis idiay Palasio Belweder a kas kaay-ayam ti anak a lalaki ti agturturay iti Ruso a Polonia, Nalatak a Duke Constantio; isu ket nagay-ayam iti piano para iti Duke ken nagsurat iti martsa para kaniana.
Dagiti nagibasaran[urnosen | urnosen ti taudan]
Dagiti nota
- ^ Segun ti suratna iti 16 Enero 1833 iti mangipangulo ti Société historique et littéraire polonaise (Kagimongan ti Literario a Polako) idiay Paris, isu ket "naipasngay idi 1 Marso 1810 idiay purok ti Żelazowa Wola idiay Probinsia ti Mazowsze."[6]
Paammo[urnosen | urnosen ti taudan]
- ^ Ti apelyido ket ibalikas a kas ti [ˈʂɔpɛn̪] iti Polako (ken nailetra pay a Szopen); [ʃɔˈpɛ̃] iti Pranses; ken kadawyan a /ˈʃoʊpæn/ iti Inggles.
- ^ Adda dagiti taudan nga agitited ti 22 Pebrero. Kitaen ti Kinaubing para kadagiti salaysay.
- ^ "Isu ket maysa a natalinaay a Polako a patriota ken ti naesseman ti nainlangitan a romantiko a mannaniw ti Polako a musika." Tad Szulc, Chopin idiay Paris, p. 19.
- ^ a b c d e f Zamoyski (2010), pp. 4–5 (locs. 115–130).
- ^ Hedley (1980), p. 292.
- ^ Chopin (1962), p. 116.
- ^ Rose Cholmondeley, "The Mystery of Chopin's Birthday", Chopin Society UK website, naala idi 21 Disiembre 2013.
- ^ Zamoyski (2010), p. 3 (loc. 100).
- ^ Michałowski and Samson (n.d), §1, para. 1.
- ^ Zamoyski (2010) p. 7 (loc. 158).
- ^ Zamoyski (2010), pp. 5–6 (locs. 130–144).
- ^ Szulc (1998), pp. 41–42.
- ^ Zamoyski (2010), 6 (loc. 144).
- ^ a b Michałowski and Samson (n.d), §1, para. 3.
- ^ Samson (1996), p. 8.
- ^ "The Complete Keyboard Works", Chopin Project website, naala idi 21 Disiembre 2013.
Dagiti silpo ti ruar[urnosen | urnosen ti taudan]
Midia a mainaig kenni Frédéric Chopin iti Wikimedia Commons
Dagiti inadaw a sasao a mainaig kenni Frédéric Chopin iti Wikiquote (Ingles)
- Obra ni Frédéric Chopin iti Proyekto Gutenberg
- Biograpia iti opisial a sitio ti Instituto Fryderyk Chopin


text:
Ti Marte[1] ket isu ti maikapat a planeta manipud iti Init iti Sistema a Solar. Naipanaganan iti Romano a diosen iti gubat a ni Marte, kanayon a makunkuna daytoy a kas iti "Nalabbaga a Planeta" gapu ti kaudo iti oksido a hero iti rabaw na nga agiparang iti daytoy a planeta ti kitana a nalabbaga. Ti Marte ket maysa a naindagaan a planeta nga addaan ti naingpis a tangatang, addaan daytoy iti rabaw a langa a kas dagiti panagkatinnag nga abut iti Bulan ken dagiti bulkan, ginget, desierto, ken dagiti yelo a gora ti polar iti Daga.
Adda ti dua a bulan ti Marte a managanan iti Fobos ken Deimos.
- ^ Rubino, Carl Ralph Galvez (2000). "Marte". Ilocano Dictionary and Grammar: Ilocano-English, English-Ilocano. University of Hawaiʻi Press. p. 362. ISBN 978-0-8248-2088-6.


text:
Kategoria:Pampanid nga addaan kadagiti dakamat nga awan kadagiti titulo
Daytoy ti pagsurotan a kategoria para kadagiti dakamat ti CS1 nga awanan iti
|title=,
|chapter=,
|article=, wenno
|booktitle=, kdpy.
Awan wenno awan linaon ti
|title=
Daytoy a biddut ket mapasamak para kadagiti plantilia ti Panagdakamat nga Estilo 1 ken Panagdakamat nga Estilo 2 no amin dagiti mainaig a parametro ti titulo ket saan a nairaman wenno naibati a blanko. Depende iti kita ti dakamat (
{{cite web}},
{{cite book}},
{{cite journal}}, kdpy.), dagiti posible a parametro ti titulo ket mabalin a mangiraman ti
|title=,
|chapter=,
|article=,
|journal=,
|book-title=, ken daddum pay. Nasken a maysa iti kasta a parametro ti titulo ti maited para iti tunggal maysa a dakamat.
Ipakita ti {{cite episode}} daytoy a biddut no ti
|series= ket blanko (urayno maited ti
|title=).
Sagpaminsan a daytoy a biddut ket mapasamak gapu ta ti maysa nga editor ket inusarna ti dakamat ti CS1|2 a kas naipangyababa a nota ti baba no ti
{{sfn}} wenno maysa kadagiti pamilia ti plantilia ti
{{harv}} ket mabalin koman a nasaysayat. Mabalin pay a mapasamak daytoy a bidut no ti maysa nga editor ket agusar ti
{{citation}} ngem inkeddengna nga agusar iti
{{citation needed}}.
Ti mangsolbar daytoy a biddut, mangited ti pateg para iti
|title= wenno sukatan ti plantilai ti CS1|2 kadagiti nasaysayaat a maitunos a plantilia. No mangilislistaka ti maysa a periodikal wenno maysa a pablaak ti periodikal iti bibliograpia, imbes nga iti kaunegan dagiti etiketa ti
... , mabalin a nasaysayaat nga usaren ti
{{List journal}}.
Dagiti panid nga addaan iti daytoy a biddut ket automatikoda a maikabil iti Kategoria:Pampanid nga addaan kadagiti dakamat nga awan kadagiti titulo.[a]
Dagiti nota[urnosen | urnosen ti taudan]
- ^ Dagiti panid dagiti nagan ti espasio ti Kategoria tungtungan, Papeles tungtungan, Tulong tungtungan, MediaWiki tungtungan, Modulo tungtungan, Taungtungan, Plantilia tungtungan, Agar-aramat, Agar-aramat tungtungan, ken Wikipedia taungtungan ket saanda a nairaman kadagiti kategoria ti pagsurotan ti biddut.
Pampanid iti kategoria "Pampanid nga addaan kadagiti dakamat nga awan kadagiti titulo"
Dagiti sumaganad a 6 a panid ket adda iti daytoy a kategoria, manipud iti 6 a dagup.